title: Etniset puhdistukset Bosnian sodassa

text: Etniset puhdistukset Bosnian sodassa olivat Bosnian kansallismielisten tekemiä toisiin kansoihin kohdistuvia joukkokarkotuksia, joihin monesti liittyi murhia, muuta väkivaltaa, karkotettuihin kohdistettuja rikoksia ja heidän alentavaa kohtelua. Serbien tekemiä etnisiä puhdistuksia kutsutaan useasti Bosnian kansanmurhaksi. Näistä ovat vastuussa Bosnian serbitasavallan poliittiset johtajat kuten Radovan Karadžić ja sotilasjohtajat, esimerkiksi kenraali Ratko Mladić.


title: Etniset puhdistukset Bosnian sodassa

text: Bosnian serbikansallismieliset aloittivat etniset puhdistukset ja tekivät niitä eniten. Serbien asejoukot pyrkivät valtaamaan mahdollisimman suuren serbialueen, ja luomaan tälle alueelle serbivaltion. Muut kansat oli tarkoitus karkottaa pois, heidän kulttuurinsa tuhota ja tappaminen auttoi pelottelemaan jäljelle jääneitä ihmisiä pakoon. Bosnian kroaattien ja muslimien tuhoamista ja poisajamista tapahtui muun muassa keskitysleireillä, joukkomurhissa, verilöylyissä ja joukkokarkotuksissa.


title: Etniset puhdistukset Bosnian sodassa

text: Bosnian sodassa kuoli yhteensä ainakin noin 100 000 sotilasta ja siviiliä, näistä noin 2/3 Bosnian muslimeja, ehkä noin 40 000 siviiliä. Pelkästään Srebrenicassa serbit tappoivat 7 779 ihmistä kesäkuussa 1995 kostoksi muslimien sieltä tekemistä hyökkäyksistä. Sarajevon piirityksessä kuoli arviolta 12 000 mm. kranaatteihin ja sala-ampujien luoteihin.


title: Etniset puhdistukset Bosnian sodassa

text: Mate Bobanin johtamat nationalistiset kroaatit puhdistivat alueita väkivaltaiseksi pyrkien luomaan Suur-Kroatiaa vuosina 1992-1994.


title: Etniset puhdistukset Bosnian sodassa

text: Myös jotkut muslimit toteuttivat "kansanmurhapolitiikkaa". Tämä näkyi muun muassa vuonna 1993 kiivaimmillaan riehuneessa kroaattien ja muslimien välisessä sodassa. Osin ulkomaiset mujahideen-taistelijat saivat mainetta myös siviilien tappajina.


title: Etniset puhdistukset Bosnian sodassa

text: Serbit käyttivät Bosnian muslimeihin ja kroaatteihin kohdistuneista murhista ja karkotuksista nimeä etninen puhdistus. Puhdistuksien tarkoituksenahan oli kansaltaan yhtenäisen Suur-Serbian luominen. Vaikka Bosnia-Hertsegovinan sota näytti ulkopuolisista joskus sekavalta kansallisuuksien mittelöltä, niiden pääjuonena oli Slobodan Miloševićin ja hänen lähipiirinsä suunnittelema ja ohjaama pääasiassa muslimeihin ja kroaatteihin kohdistuva kansanmurha. Toisaalta kroaatit puhdistivat alueita muslimeista. Muslimien alueilta muutti muita kansoja vapaaehtoisesti pois, ja jotkut muslimit pitivät vankileirejä.


title: Etniset puhdistukset Bosnian sodassa

text: Balkanissa käydyissä sodissa on pitkään karkotettu toisia kansoja. Serbit karkottivat turkkilaisia pois Balgradista jo Karadjordjen nostamassa ensimmäisessä kansannousussa. Etniset puhdistukset jatkuivat 1800-luvun lopun ja 1900-luvun alun Balkanin sodissa.


title: Etniset puhdistukset Bosnian sodassa

text: 1990-luvulla serbikansallismieliset pitivät kansansa asiaa pyhänä ja varsinkin muslimeja sivilisaationsa vihollisina, maata aikoinaan miehittäneen osmanivaltakunnan perillisinä, jotka joutikin ajaa pois. Kroaatit taas toivat serbinationalistien mieleen toisen maailmansodan aikaisen verisen maineen saaneen Ustašan. Niinpä serbit kostivat todellisia ja kuviteltuja historian vääryyksiä.


title: Etniset puhdistukset Bosnian sodassa

text:
Ajatus Serbian luomisesta Jugoslaviaan hävittämällä muita kansoja syntyi luultavasti jo viimeistään 1980-luvulla. Karadzicin kanssa SDS:ää perustanut Vladimir Srebrov kertoi, että Bosnian muslimit oli tarkoitus tuhota taloudellisesti ja täysin eliminoida kansana. Srebrovin mukaan liittoarmeijan kenraalit suunnittelivat Bosnian jakamista Kroatian kanssa Vrbas-joki rajana jo 1980-luvulla niin, että puolet muslimeista kuolisi, osa pakenisi ja osa kääntyisi ortodokseiksi. Kun Srebrov valitti serbinationalisteille, etteivät nämä noudata suunnitelmaa, serbien puolisotilaalliset joukot pidättivät ja kiduttivat
Srebrovia.


title: Etniset puhdistukset Bosnian sodassa

text: Yhtenäisen serbivaltion luomiseen tähtäävä Ram-suunnitelma kiteytyi vaiheittain vuosina 1990-1991.


title: Etniset puhdistukset Bosnian sodassa

text: Serbian nationalismilla ratsastanut presidentti Slobodan Milosevic näki Kroatian ja Slovenian itsenäistymispyrkimysten luovan harvinaisen otollisen tilaisuuden suuren serbivaltion luomiselle. Armeijan upseerit suunnittelivat ja valmistelivat Suur-Serbiaan tähtäävää RAM-suunnitelmaa ainakin niin aikaisin kuin vuonna 1990.


title: Etniset puhdistukset Bosnian sodassa

text:
Milosevic hylkäsi ajatuksen yhtenäisestä keskitetystä liittovaltiosta (suunnitelma A) jo vuoden 1991 alussa, ja ajoi sen jälkeen Serbian ulkopuolisten serbialueiden yltiökansallismielisten aseistamista ilman liittoarmeijan väliintuloa. Tämä oli niin sanottu suunnitelma B. Milosevicin väitetään jakaneen Bosnian Kroatian johtajan Tudjmanin kanssa jo alkuvuodesta 1991 Karađorđevossa. Milosevicin toivo luoda Suur-Serbia poliittisin keinoin mureni Kroatian ja Slovenian itsenäistyttyä kesäkuussa 1991. Jo helmikuussa 1991 esitetty suunnitelma C oli RAM-suunnitelma (runkosuunnitelma, "ram"=kehys, runko tai Brana-suunnitelma), jossa voimakas liittoarmeijan ja aseistettujen paikallisten serbien yhteishyökkäys ajaisi muslimit ja kroaatit tiehensä mahdollisimman suurelta alueelta Bosniassa ja Kroatiassa.
Tarkoituksena oli jo keväällä 1991 vuotaneen suunnitelman mukaan luoda yhtenäinen serbikäytävä alueelta länteen ja etelään. Käytäväsuunnitelman oli laatinut liittoarmeijan esikunta ja Milosevicin virasto. Cetnikkijärjestö "Valkoisten kotkien" johtajan Vojislav Seseljin mukaan Milosevic käski heitä "puhdistamaan". RAM-suunnitelma viimeisteltiin elokuussa 1991 kokouksessa, jossa oli läsnä liittoarmeijan korkeita upseereja ja myös armeijan psykologisen osaston asiantuntijoita. Kokouksessa olivat läsnä kenraalit Blagoje Adžić ja majuri Milan Gvero, majuri Čedo Knežević, everstiluutnantti Radenko Radinović,ja kenraali Aleksandar Vasiljević.


title: Etniset puhdistukset Bosnian sodassa

text: Suunnitelman ajatus oli järjestää ja siirtää Serbian ulkopuoliset Jugoslavian serbit SDS:n valvonnan alle ja aseistaa heidät serbivaltion luomista varten. Suunnitelmaan liittyi myös peitettyjä toimintoja. Salaisen poliisin oli määrä luoda serbipoliisi ja aseistettuja serbijoukkoja Krajinaan ja Bosnian serbitasavaltoihin. Elokuussa 1991 Milosevic ja Karadzic tapasivat keskustellen Bosnian tilanteesta, ja Karadzic mainitsi että kenraali Nikola Uselecilta saapuu pian asekuljetus. Ram-suunnitelma vuosi julkisuuteen 1991, kun Ante Markovic paljasti sen Vreme-lehdelle. Markoviic sanoi, että aseet oli määrä antaa serbien aluepuolustukselle. Milosevic väitti jälkikäteen, ettei Ram ollut sotasuunnitelma vaan viestinnän salaussuunnitelma.


title: Etniset puhdistukset Bosnian sodassa

text: Serbian salaisen poliisin päällikkö Jovica Stanišić loi Arkanin tiikerit ja Kapetan Draganin Punaiset baretit.


title: Etniset puhdistukset Bosnian sodassa

text: Ram-suunnitelmaan liittyvä erävirallinen "sotilaslinja" luotiin. Sitä johti kenraali Jovica Stanišić, ja "etnisen puhdistuksen ministeri" Mihalj Kertes. Ja kenraalien Ratko Mladić ja Andrija Biorčević oli määrä koordinoida Seseljin ja Arkanin cetnikkiryhmät armeijan toimintaan. Eversti Željko Ražnatović (Arkan)in oli määrä johtaa sitä käytännössä. Suunnitelmassa oli tarkoitus terrorisoida muslimeja muun muassa raiskauksin.


title: Etniset puhdistukset Bosnian sodassa

text: Etnisen puhdistuksen kaava syntyi sodan alussa huhti-toukokuussa 1992. Četnikit ja liittoarmeija toimivat ensi kertaa Bosniassa Bijeljinassa, jonne hyökänneet serbit surmasivat raa'asti tapaamiaan bosniakkisiviilejä. Arkanin cetnikit hyökkäsivät moskeijoihin, tappoivat summamutikassa muslimeja, ryöstivät muslimien kodit ja tuhosivat muslimien instituutiot. Muslimit toivoivat liittoarmeijan auttavan heitä. Näin ei käynyt, vaan cetnikit ja armeija karkottivat yhdessä 30 000 muslimia pakoon, ja noin 100 oli kuollut.


title: Etniset puhdistukset Bosnian sodassa

text: Huhtikuun alussa Milosevic ja Karadzic väittivät muslimien kansanmurhaavan serbejä. Milosevicin mukaan Serbia ei ollut mukana sodassa, ja Karadzicin mielestä Bosnian hallitus oli aloittanut sodan, kun oli aktivoinut aluepuolustuksen 4. huhtikuuta vastauksena Bijeljina tapahtumiin. Seuraava puhdistus tapahtui ensi kertaa suurena Zvornikissa lähellä Serbian rajaa. Zvornikia tulitettiin ensin tykeillä, kun serbit olivat poistuneet kaupungista. Tsetnikit, erikoispoliisijoukot ja liittoarmeija valtasivat pian kaupungin. Bosniakkeja vastaan eivät juurikaan toimineet paikalliset serbit, vaan Serbiasta tulleet. Verilöylyn jälkiä alettiin pian peitellä lastaamalla ruumiita kuorma-autoihin. Etninen puhdistus oli täydellinen, 50 000 bosniakkia ja kroaattia pakkosiirrettiin, pakeni ja murhattiin.


title: Etniset puhdistukset Bosnian sodassa

text: Ensi kertaa serbien tekemä etninen puhdistus näkyi koko laajuudessaan vasta Focassa. Siellä Valibor Ostojic ja Vojislav Maksimovic pitivät ortodoksikirkossa 6. huhtikuuta Focan valtausta valmistelevan kokouksen.


title: Etniset puhdistukset Bosnian sodassa

text: Valibor Ostojic oli Karadzicin ystävä ja Vojislav Maksimovic Bosnian entinen tiedotusministeri.


title: Etniset puhdistukset Bosnian sodassa

text: Niinpä 6. huhtikuuta montenegrolaista tsetnikkiä alkoi murhata ja ryöstää bosniakkeja sekä polttaa bosniakkien taloja. Seuraavana päivänä Ostojic määräsi puhdistamaan kaupungin muslimeista ja pettureista. Samana yönä ihmisiä ammuttiin takapihoilleen. Focaan perustettiin ensimmäiset keskitysleirit ja aloitettiin kulttuurimuistomerkkien tuhoaminen, moskeija räjäytettiin. Focassa myös seksuaalirikoksista kommunistien aikana vangittu Ostojic aloitutti naisten ohjatun raiskauksen.


title: Etniset puhdistukset Bosnian sodassa

text: Aluksi kertomuksia Bosnia-Hertsegovinan julmuuksista ei uskottu tai ne haluttiin sivuuttaa. Kun Bosnia-Hertsegovinan hallitus kertoi YK:n pääsihteerille bosniakkeihin kohdistuneista julmuuksista, pääsihteeri ei uskonut tätä. On väitetty, että länsivallat olisivat olleet tietoisia keskitysleireistä jo varhain, mutta eivät halunneet aluksi puuttua asiaan.


title: Etniset puhdistukset Bosnian sodassa

text: Radovan Karadžić oli eräs Bosnian serbitasavallan perustajista ja Bosnian serbitasavallan presidentti. Suurin osa Karadžićin puheista on virallista propagandaa, jossa syytetään muita kansallisuuksia hirmutöistä, joita serbit itse tekivät. Karadžić sanoi Bosnian parlamentille sodan alkaessa 14. lokakuuta 1991 vapaasti suomentaen näin:


title: Etniset puhdistukset Bosnian sodassa

text: On jonkin verran keskusteltu siitä, olivatko serbien vuosina 1992-1995 tekemät Bosnian etniset puhdistukset kansanmurha, ja kuka teoista oli vastuussa. Esimerkiksi Bosnian serbiarmeija BSA toimi Jugoslavian armeijasta erillään, niin ettei sitä voitu suoraan kytkeä Serbiaan. Tämä oli osa Milosevicin taktiikkaa. Luovuttuaan Suur-Serbia-hankkeesta Milosevic veti vuonna 1994 tukensa Bosnian serbeiltä sulkien Serbian ja Bosnian serbialueen välisen rajan. Milosevic myös pidätytti cetnikkijohtaja Vojislav Seseljin, jonka alaisina pidetyt joukot kiduttivat ja murhasivat siviileitä ja tekivät muita rikoksia Bosniassa. Tämänkin Milosevic teki lähinnä vapauttaakseen maansa taloussaarrosta.


title: Etniset puhdistukset Bosnian sodassa

text: Serbian parlamentti pyysi vuonna 2010 anteeksi Srebrenican vuoden 1995 joukkomurhaa, mutta kielsi maan olleen valtiona vastuussa siitä. Vasta valittu serbipresidentti herätti vuonna 2012 närää sanoessaan, ettei Srebrenicassa tehty kansanmurhaa, vain yksittäiset komentajat syyllistyivät sotarikoksiin.


title: Etniset puhdistukset Bosnian sodassa

text: Yk:n tuomioistuimen ICJ:n mukaan Milosevicin Serbia ei ollut syyllinen Bosnian kansanmurhaan, muttei myöskään tehnyt kyllin sen estämiseksi. Bosnian muslimeille ja kroaateille tämä tuomio oli pettymys. ICTY ei pidä tiedotteessaan kaikkia Bosnian etnisiä puhdistuksia kansanmurhana. Kuitenkin myös ICTY:n mukaan ainakin Srebrenicassa ja Zepassa tapahtui kansanmurha. Kuitenkin mm Srebrenicassa murhaaminen kohdistui yleensä aseikäisin miehiin, vanhukset, naiset ja lapset ajettiin muslimialueille. Koko Bosniassa muslimisiviileitä kuoli sodan kestäessä vain 2%, mikä ei viittaa järjestelmälliseen kansan tuhoamiseen.


title: Etniset puhdistukset Bosnian sodassa

text: Serbian presidentti Tomislav Nikolic pyysi keväällä 2013 ensimmäisenä Serbian presidenttinä anteeksi Srebrenican joukkomurhaa Serbian valtion edustajana, mutta Bosnian muslimien mielestä olisi pitänyt mainita sana kansanmurha, koska kaksi kansainvälistä oikeutta pitää Srebrenican joukkomurhaa kansanmurhana.


title: Etniset puhdistukset Bosnian sodassa

text: Aikansa horjuttuaan Yk:n tuomionistumien syyttäjä päätti syyttää Bosnian serbijohtaja Radovan Karadžićia kansanmurhasta koko Bosnia-Hertzegovinassa 1992-1995, rikoksista ihmisyyttä vastaan ja sotarikoksista. Puolustus ja Karadžić vaativat syytteiden peruuttamista. Tästä huolimatta Karadzic tuomittiin maaliskuussa 2016 40 vuodeksi vankeuteen mm rikoksista ihmisyyttä vastaan ja kansanmurhasta.


title: Hanson

text: Hanson on kolmen veljeksen, Isaac, Taylor ja Zac Hansonin muodostama yhdysvaltalainen popyhtye. Hanson on kotoisin Tulsasta, Oklahomasta. Heidät tunnetaan parhaiten vuoden 1997 hittikappaleesta ”MMMbop”.


title: Hanson

text: Hanson julkaisi ensimmäisen omakustannelevynsä "Boomerang" vuonna 1995. Vuonna 1996 yhtye julkaisi toisen "MMMBop"-nimisen omakustanteen.


title: Hanson

text: Hanson saavutti maailmanlaajuisen menestyksen vuonna 1997 albumillaan "Middle of Nowhere" Isaacin ollessa vasta 16-, Taylorin 14- ja Zacin 11-vuotias. Levyä myytiin maailmanlaajuisesti 8 miljoonaa kappaletta, ja se tuotti Hansonille 3 Grammy-ehdokkuutta. Levyltä nousi hitiksi kappale ”MMMBop” ja muina singleinä julkaistiin ”Where's the Love”, ”I Will Come to You” ja ”Weird”.


title: Hanson

text: Vuonna 1997 Hanson julkaisi myös joululevyn nimeltä "Snowed In" ja vuonna 1998 vanhoja omakustanteita sisältävän "3 Car Garage:n" sekä livelevyn "Live From Albertane".


title: Hanson

text: "Hanson-buumin" laannuttua, vuonna 2000 veljekset julkaisivat uuden studioalbumin "This Time Around", joka ei menestynyt läheskään "Middle of Nowheren" lailla.


title: Hanson

text: Kun Mercury Records fuusioitui Island Def Jam Recordsiin (perinteisesti rap/hiphop-musiikkia julkaiseva yhtiö), ei levy-yhtiö tiennyt mitä tehdä Hansonin kanssa. Vaikka yhtye oli myynyt paljon levyjä, alkoi tästä fuusioista veljesten useamman vuoden taistelu musiikkibisneksen yrityspuolta vastaan. Vihdoin Hansonin veljekset päättivät ottaa riskin ja perustaa oman levy-yhtiön, nimeltä 3CG Records. Tästä taistelusta, levy-yhtiön muodostamisesta ja levyn "Underneath" levyttämisestä Hanson teki dokumentin "Strong Enough to Break".


title: Hanson

text: Itse kaiken musiikkinsa tekevät, soittavat ja laulavat veljekset julkaisivat levyn "Underneath" omalla 3CG Records-levymerkillään vuonna 2004. "Underneath" on yksi historian menestyneimmistä omakustannelevyistä.


title: Hanson

text: Hanson tuotti "The Walk" -albumin (2007) yhdessä Danny Kortchmarin kanssa. Albumi tehtiin nopealla tahdilla, ja useat kappaleet nauhoitettiin yhdellä otolla.


title: Hanson

text: Yhtyeen jäsenet haluavat tuoda ihmisten huomioon Afrikassa vallitsevaan köyhyyden ja HIV/AIDS-tilanteen. Kaikki tuotot yhtyeen singlestä ”Great Divide” albumilta "The Walk" lahjoitettiin HIV/AIDS-potilaiden hoitoon eteläafrikkalaiselle sairaalalle. Lisäksi Hanson järjestää esiintymisiensä yhteydessä yhden mailin pituisia paljain jaloin tehtäviä kävelyjä, joiden tarkoituksena on havainnollistaa millaisia vastoinkäymisiä afrikkalaiset lapset joutuvat kokemaan.


title: Hanson

text: Hanson tekee yhteistyötä Tom’s Shoes –yrityksen kanssa myymällä näiden kenkiä kiertueellaan. Jokaisesta myydystä parista yritys lahjoittaa toisen parin hyväntekeväisyyteen. Jo ennen kiertueensa päättymistä, lokakuussa 2007 Hanson saavutti tavoitteensa 50 000 myydystä kenkäparista.


title: Hanson

text: Hanson ilmoitti vuonna 2009 työstävänsä seuraavana vuonna julkaistavaa albumia. "Shout It Out" -niminen albumi julkaistiin 8.6.2010. Albumi myi julkaisuviikollaan 15 000 kappaletta Yhdysvalloissa.


title: Margo Uusorg

text: Margo Uusorg on virolainen juoksija, joka on eukonkannon viisinkertainen maailmanmestari. Uusorg on voittanut mestaruuden vuosina 2000, 2001, 2003, 2005 sekä 2006. Vuoden 2006 mestaruus tuli "Sandra Kullas"ta kantamalla. Margon veli "Madis Uusorg" on voittanut mestaruuden vuosina 2004 ja 2007.


title: Margo Uusorg

text: Margo Uusorg on siviiliammatiltaan autonkuljettaja.


title: Rhodesia

text: Rhodesia oli nykyisen Zimbabwen alueen käsittänyt, Yhdistyneen kuningaskunnan siirtomaana kansainvälisesti pidetty valtio vuosina 1965–1980.


title: Rhodesia

text: Maasta käytettiin ennen vuotta 1965 nimitystä Etelä-Rhodesia, naapurimaa Sambia oli tuolloin nimeltään Pohjois-Rhodesia.


title: Rhodesia

text: Siirtomaa sai nimensä englantilaisen liikemiehen Cecil Rhodesin mukaan. Brittiläinen Etelä-Afrikan kauppakompania otti alueen haltuunsa 1800-luvulla. Vuonna 1953 brittiläiset siirtomaat Etelä- ja Pohjois-Rhodesia sekä Njassamaa (nyk. Malawi) yhdistettiin liittovaltioksi. Liittovaltion hajottua Etelä-Rhodesian valkoinen hallitus julisti 11. marraskuuta 1965 maan yksipuolisesti itsenäiseksi ja otti nimeksi Rhodesia. Rhodesia ei saanut itsenäisyydelleen kansainvälistä tunnustusta, vaikka maa kuului muun muassa Kansainväliseen olympiakomiteaan ja osallistui olympialaisiin. Äärioikeistolainen Rhodesian Front hallitsi maata.


title: Rhodesia

text: Länsimaat pyrkivät 1970-luvun lopulla painostamaan Rhodesian siirtymistä demokratiaan. Yhdysvaltojen ulkoministeri Henry Kissinger neuvotteli syyskuussa 1976 Rhodesian naapurimaiden kanssa ja jätti sovintoehdotuksen, jonka Rhodesian pääministeri Ian Smith hyväksyi, mutta naapurimaat hylkäsivät. Tämän jälkeen Englanti kutsui Smithin ja neljä mustien valtuuskuntien edustajaa neuvotteluihin, jotka alkoivat Genevessä 28. lokakuuta 1976. Pääministeri Smith vaati vallanvaihtoon 23 kuukauden siirtymäaikaa, jonka aikana armeija ja poliisi olisivat vanhan hallituksen hallinnassa. Mustat valtuuskunnat sen sijaan suostuivat enintään 12 kuukauden siirtymäaikaan. Neuvottelut eivät lopulta tuottaneet tulosta johtuen näkemyseroista sekä mustien valtuuskuntien sisäisistä kiistoista. Lopulta Rhodesia joutui kansainvälisen painostuksen kohteeksi ja sisällissodan jälkeen itsenäistyi muodollisesti uudelleen Iso-Britannian siirtomaana vuonna 1980, jolloin maan nimi muutettiin samalla Zimbabweksi.


title: Rhodesia

text: Rhodesian valkoiset saivat ensin vähemmistösuojan, kunnes muutaman vuoden kuluttua Robert Mugaben johtama marxilainen hallitus rikkoi sopimuksen. Yli 90 prosenttia Rhodesian valkoisista on muuttanut pois maasta muun muassa Etelä-Afrikkaan, Isoon-Britanniaan ja Australiaan.


title: Aga

text: Aga tai AGA voi viitata seuraaviin:


title: Kansainvälinen Pen

text: PEN International on vuonna 1921 perustettu kansainvälinen kirjailijajärjestö, joka puolustaa sananvapautta ja edistää kirjallisuutta. PEN Internationaliin kuuluu 145 PEN-keskusta 104 maassa. PEN on poliittisesti sitoutumaton organisaatio, jolla on virallinen konsultaatioasema YK:ssa ja Unescossa. Alkujaan nimi PEN on lyhenne sanoista Poets, Essayists and Novelists (runoilijat, esseistit ja romaanikirjailijat), nykyään järjestöön kuuluu myös journalisteja, tutkijoita ja taiteilijoita. Peruskirjansa mukaisesti järjestön tavoitteena on edistää kansainvälistä yhteistyötä ja ymmärrystä eri maiden kirjailijoiden välillä ja korostaa kirjallisuuden keskeistä roolia maailman kulttuurin kehityksessä.


title: Kansainvälinen Pen

text: PEN Internationalin perusti Lontoossa 1921 Catharine Amy Dawson Scott, ja ensimmäinen presidentti oli John Galsworthy. PENin varhaisia jäseniä olivat muun muassa Joseph Conrad, George Bernard Shaw ja H. G. Wells. Presidentteinä ovat toimineet muun muassa Alberto Moravia, Heinrich Böll, Arthur Miller, Mario Vargas Llosa ja György Konrád. Vuodesta 2015 PEN Internationalin presidenttinä on ollut yhdysvaltalais-meksikolainen kirjailija Jennifer Clement.


title: Kansainvälinen Pen

text: Suomessa kansainväliseen PEN:iin kuuluvana kirjailijain kansallisena keskuksena Suomen PEN ylläpitää suhteita toisten maiden PEN-keskuksiin ja niiden jäseniin.


title: Kansainvälinen Pen

text: PEN International järjestää vuosittain kongressin, johon osallistuu edustajia eri maiden PEN-keskuksista.


title: Jean Harlow

text: Jean Harlow, oikealta nimeltään Harlean Carpenter, (3. maaliskuuta 1911 Kansas City, Missouri – 7. kesäkuuta 1937 Los Angeles, Kalifornia) oli yhdysvaltalainen elokuvanäyttelijä ja 1930-luvun seksisymboli. Hänet tunnettiin platinanvaaleiden hiuksiensa vuoksi lempinimillä ”platinablondi” (engl. ”Platinum Blonde”) ja ”Blonde Bombshell”. Nykyään Harlow’ta pidetään yhtenä Hollywoodin kultakauden legendaarisimmista näyttelijöistä. Vuonna 1999 Amerikan elokuvainstituutti valitsi hänet kaikkien aikojen 22. merkittävimmäksi naisnäyttelijäksi.


title: Jean Harlow

text: Harlow esiintyi useissa elokuvissa, jotka oli suunniteltu hänelle. Niissä korostettiin Harlow’n seksuaalista vetovoimaa ja valkokankaalla läsnäoloa. Hän kuitenkin siirtyi myöhemmin monipuolisempiin rooleihin ja nousi supertähdeksi Metro-Goldwyn-Mayerin sopimusnäyttelijänä. Harlow’n suuri suosio ja ”nauravan vampin” imago olivat ristiriidassa hänen mutkattoman luonteensa ja omassa elämässään kokemiensa pettymysten ja surujen kanssa.


title: Jean Harlow

text: Harlow kuoli äkillisesti munuaisten vajaatoimintaan vain 26-vuotiaana.


title: Jean Harlow

text: Jean Harlow oli alkuperäiseltä nimeltään Harlean Harlow Carpenter. Hän syntyi 3. maaliskuuta 1911 Kansas Cityssä hammaslääkäri Mont Clair Carpenterille (1877–1974) ja tämän vaimolle Jean Poe Carpenterille (o.s. Harlow, 1891–1958). Sukunimi kirjoitetaan joskus virheellisesti muodossa "Carpentier", joka on peräisin studion lehdistötiedotteista, kun Harlow’n sukunimen haluttiin kuulostavan hienommalta.


title: Jean Harlow

text: Mont Clair Carpenterin vanhemmat olivat pioneereja, mutta hän muutti Kansas Cityyn opiskellakseen hammaslääkäriksi. Jean Poe Carpenter taas oli varakkaan kiinteistövälittäjä Skip Harlow’n ja tämän vaimon Ella Williamsin ainoa tytär. Avioliiton järjesti Skip Harlow vuonna 1908. Aviopari asui Kansas Cityssä Skip Harlow’n omistamassa talossa. Toisen lähteen mukaan isovanhempien nimet olivat S.D. Harlow ja Ellen Williams, eikä järjestetystä avioliitosta puhuta mitään.


title: Jean Harlow

text: Harlean oli vanhempiensa ainokainen ja isovanhempiensa ainut lapsenlapsi. Häntä kutsuttiin ”Babyksi”, ja lempinimi pysyi koko hänen loppuelämänsä ajan. Harlean oli niin hemmoteltu, että hän tajusi nimensä olevan ”Harlean” eikä ”Baby” vasta aloittaessaan Miss Barstow’n tyttökoulun viisivuotiaana. Koska Harleanilla ei ollut sisaruksia, hän ja hänen äitinsä olivat hyvin läheisiä. Jean Carpenter kohdisti kaiken huomionsa tyttäreensä, joka tarjosi hänelle tilaisuuden olla tarpeellinen kokemastaan tyhjyydestä ja onnettomasta avioliitosta huolimatta. ”Hän oli aina ’kokonaan minun’”, hän sanoi tyttärestään.


title: Jean Harlow

text: Harleanin vanhemmat erosivat vuonna 1921. Äiti Jeanin on kerrottu turhautuneen avioliitossaan tyttären aloitettua koulunkäynnin ja hakeneen avioeroa. Toisaalta Harleanin vanhempien on kerrottu ajautuneen erilleen ja päättäneen yhdessä erota. Harleanin isä oli tuntenut olonsa tukalaksi avioliitossaan vaimonsa vanhempien läheisyyden vuoksi. Lopullinen avioero myönnettiin aviomiehen sitä kiistämättä 29. syyskuuta 1922, ja Harleanin huoltajuus annettiin äidille. Harlean rakasti isäänsä, mutta näki loppuelämänsä ajan tätä vain harvoin. Välit kuitenkin säilyivät, ja Harlean tuli myöhemmin hyvin toimeen äitipuolensa Maude Sethin kanssa.


title: Jean Harlow

text: Vuonna 1923 Mama Jean – kuten hänet tunnettiin siitä pitäen, kun Harleanista tuli elokuvatähti – muutti ensi kerran tyttärensä kanssa Hollywoodiin. Tuolloin hän toivoi itse pääsevänsä elokuvaan ja tulevansa tähdeksi. Harlean kävi Hollywoodissa tyttökoulua, joka otti siitä huolimatta sisään myös joitakin poikia. Samaa koulua kävivät muun muassa tulevat Hollywood-kuuluisuudet Douglas Fairbanks nuorempi, Joel McCrea ja Irene Mayer Selznick. Mama Jeanin unelma filmitähteydestä ei toteutunut: 34-vuotiaana hän oli liian vanha elokuva-alalle aikana, jolloin naispääosien esittäjät olivat pääasiassa teini-ikäisiä. Kahden vuoden kuluttua rahattomuuden uhatessa äiti ja tytär palasivat Kansas Cityyn. Skip Harlow oli uhannut tehdä tyttärensä perinnöttömäksi, mikäli he eivät palaisi. Harlean jäi pois Hollywoodin koulustaan keväällä 1925. Kesällä 1925 Skip Harlow lähetti Harleanin Cha-Ton-Kan kesäleirille Michigammeen Michiganiin. Leirillä Harlean sairastui tulirokkoon. Tällöin Mama Jean matkusti Michiganiin ja joutui soutamaan järven yli leirille päästääkseen hoitamaan tytärtään.


title: Jean Harlow

text: Kansas Cityyn palattuaan Harlean kirjoittautui Ferry Hallin kouluun, joka sijaitsi Lake Forestissa Illinois’ssa. Yhtenä syynä oli se, että Mama Jean tapaili uutta miestä, Marino Belloa, joka asui lähistöllä Chicagossa. Harleanin koulussa oli tapana, että vanhemmat tytöt opastivat nuorempia, ja hänen isosiskokseen nimitetty tyttö esitteli hänet syksyllä 1926 yhdeksäntoistavuotiaalle Charles "Chuck" McGrew’lle, joka tulisi aikanaan perimään omaisuuden. Harlean ja McGrew alkoivat seurustella. 18. tammikuuta 1927 Mama Jean avioitui Marino Bellon (1883–1953) kanssa, mutta Harlean ei ollut läsnä vihkiäisissä.


title: Jean Harlow

text: Harlean Carpenter ja Charles McGrew rakastuivat ja karkasivat vihille 21. syyskuuta 1927. McGrew oli kaksikymmenvuotias ja Harlean kuudentoista. Kaksi kuukautta naimisiinmenon jälkeen McGrew täytti kaksikymmentäyksi ja sai haltuunsa osan perinnöstään. Pariskunta muutti Los Angelesiin ja perusti kodin Beverly Hillsiin, missä Harlean eli varakkaan seurapiirirouvan elämää. McGrew toivoi muuton etäännyttävän Harleania äidistään. Kumpikaan ei käynyt töissä, ja molempien, erityisesti McGrew’n, on arveltu käyttäneen runsaasti alkoholia.


title: Jean Harlow

text: Los Angelesissa Harlean ystävystyi Rosalie Royn kanssa. Hän tarjoutui kerran antamaan Roylle kyydin tapaamiseen 20th Century Foxin studioille. Kun Harlean istui autossaan ja odotteli ystäväänsä, yksi Foxin johtajista pani hänet merkille ja kysyi, oliko hän ilmoittautunut roolituksia hoitavaan Central Casting -yhtiöön. Harlean vastasi, ettei ollut kiinnostunut, mutta hänelle saneltiin esittelykirje Central Castingiin. Myöhemmin Roy löi vetoa, ettei Harlean uskaltaisi mennä hakemaan rooleja. Koska Harlean ei halunnut hävitä vetoa ja hänen äitinsä painosti häntä, hän ilmoittautui casting-toimistoon ja kirjoittautui äitinsä tyttönimellä Jean Harlow.


title: Jean Harlow

text: Casting-toimistosta soitettiin ”neiti Harlow’lle” useita kertoja, ennen kuin tämä lopulta otti vastaan töitä, osittain juuri Los Angelesiin muuttaneen äitinsä painostuksesta. Harlow esiintyi ensimmäisessä elokuvassaan "Honor Bound" seitsemän dollarin päiväpalkalla. Ensiesiintyminen johti pikkuosiin mykkäelokuvissa "Kiinalaisten vallassa", "Chasing Husbands" ja "Unkissed Man". Joulukuussa 1928 Harlow allekirjoitti viiden vuoden sopimuksen Hal Roach Studiosin kanssa. Hänen viikkopalkkansa oli 100 dollaria. Harlow sai hieman isomman roolin Ohukaisen ja Paksukaisen lyhytelokuvassa "Hotellissa tapahtuu" ja esiintyi myöhemmin kaksikon kahdessa muussakin filmissä. Maaliskuussa 1929 Harlow kuitenkin purki sopimuksensa studiojohtaja Hal Roachin kanssa. Roach repi sopimuksen, kun Harlow kertoi tälle elokuvauran rikkovan avioliittonsa. Kesäkuussa 1929 Harlow erosi McGrew’sta, joka syytti erosta hänen äitiään. Erottuaan Harlow muutti äitinsä ja Bellon luo.


title: Jean Harlow

text: Eron jälkeen Harlow palasi elokuviin ja esiintyi vuonna 1929 statistina elokuvissa, kuten "Jazzikuningatar", "New Yorkin öitä" ja "Prinssi-puoliso". Samana vuonna hän esiintyi pienessä osassa Clara Bow’n elokuvassa "Tavaratalon tuulispää" sekä statistina elokuvassa "Weak But Willing" (1929), jonka kuvauspaikalla hän tutustui James Halliin. Hall oli parhaillaan mukana Howard Hughesin elokuvassa "Hornan enkelit", jota kuvattiin uudestaan ääniversiona. Hughes tarvitsi uuden naispääosan esittäjän, koska alkuperäinen näyttelijä Greta Nissen puhui englantia norjalaisella aksentilla. Harlow kävi koekuvauksessa ja sai osan.


title: Jean Harlow

text: Harlow allekirjoitti Hughesin yhtiön kanssa viiden vuoden sopimuksen 100 dollarin viikkopalkalla 24. lokakuuta 1929. "Hornan enkelien" ensi-ilta oli Hollywoodissa 27. toukokuuta 1930 Grauman’s Chinese Theatressa. Harlow’n saattoi ensi-iltaan Metro-Goldwyn-Mayerin tuottaja Paul Bern, jonka hän oli tavannut kuvausten aikana. "Hornan enkelit" teki Harlow’sta kansainvälisen tähden. Yleisö oli haltioissaan, mutta kriitikot eivät olleet kovin innostuneita. "Variety"-lehti sentään huomautti, että “ei ole väliä, kuinka lahjakas hän on… kukaan ei ole koskaan kuollut nälkään, jos on sellaisia avuja kuin hänellä”.


title: Jean Harlow

text: Koska Hughesilla ei ollut Harlow’lle tiedossa muita projekteja, hän lähetti tämän "Hornan enkelien" promootiokiertueelle. Vuonna 1931 Harlow esiintyi Hughesin omistaman Caddo Companyn lainaamana muiden studioiden elokuvissa "Salaperäinen kerho" (vastanäyttelijöinään Wallace Beery ja Clark Gable), "Goldie", "Iron Man" ja "Yhteiskunnan vihollinen" (vastanäyttelijänään James Cagney). Vaikka elokuvat olivat joko kohtalaisen onnistuneita tai jättimenestyksiä, kriitikot tuomitsivat edelleen Harlow’n näyttelemisen ja pilkkasivat häntä. Hughes lähetti Harlow’n toiselle promootiokiertueelle. Harlow kammosi julkisia esiintymisiä eikä kiertue ollut menestys.


title: Jean Harlow

text: Harlow’n seuraava elokuva oli "Platinapommi", joka tuli ensi-iltaan 1931. Elokuvan alkuperäinen nimi oli "Gallagher" mutta se muutettiin "Platinapommiksi" Harlow’n vuoksi, jolle nimitys oli juuri keksitty Hughesin yhtiön mainososastolla. Harlow’n naispuoliset ihailijat värjäsivät hiuksiaan platinanvaaleiksi, ja Hughesin yhtiö perusti ”Platinapommi”-kerhoja ympäri maata hyötyäkseen villityksestä. 10 000 dollarin palkintoa tarjottiin kampaajalle, joka onnistuisi luomaan Harlow’n sävyä vastaavan värin. Jostakin syystä Harlow kielsi, että hänen hiuksensa olisi värjätty.


title: Jean Harlow

text: Harlow’n seuraava elokuva oli "Three Wise Girls" (1932), minkä jälkeen Bern lainasi häntä MGM:n elokuvaan "Poliisin kynsissä" (1932). Kuvausten päätyttyä isäpuoli Marino Bello järjesti Harlow’lle kymmenen viikon kiertueen itärannikolla. Harlow houkutteli kaikki teatterit täyteen ja esiintyi joissakin paikoissa useana iltana. Huonoista arvosteluista ja rooleista huolimatta Harlow oli suosittu, ja hänen suosionsa oli jatkuvassa kasvussa. Helmikuussa 1932 kiertuetta jatkettiin vielä kuudella viikolla.


title: Jean Harlow

text: Harlow’n ja Paul Bernin välille oli kehittynyt suhde, ja nyt Bern kehotti MGM:n Louis B. Mayeria ostamaan Harlow’n sopimuksen Hughesilta. Mayerin mielestä Harlow’n imago ei sopinut MGM:n hienolle naisnäyttelijälle, eikä suostunut. Tällöin Bern houkutteli hyvää ystäväänsä, tuotanto-osaston johtaja Irving Thalbergia tekemään sopimuksen Harlow’n kanssa. Alun perin vastahakoinen Thalberg suostui, ja 3. maaliskuuta 1932, Harlow’n 21-vuotispäivänä, Bern kertoi Harlow’lle MGM:n ostaneen hänen sopimuksensa 30 000 dollarilla.


title: Jean Harlow

text: Fay Wray näytteli Ann Darrow’ta klassikoksi muodostuneessa elokuvassa "King Kong". Hollywoodin vaaleatukkaisimpana näyttelijänä Harlow oli ollut ensimmäinen valinta kirkuvan vaaleaverisen sankarittaren rooliin, mutta hän ei itse halunnut elokuvaan ja pyysi Hughesilta muuta roolia. Sopimus MGM:n kanssa pelasti Harlow’n "King Kongilta", ja osan sai tummaverikkö Wray, joka käytti elokuvassa vaaleaa peruukkia.


title: Jean Harlow

text: MGM:llä Harlow’sta tuli supertähti. Studio yritti muuttaa Harlow’n röyhkeän ja eksoottisen platinapommin imagoa enemmän valtavirtaan sopivaksi. Pesäeroa Harlow’n ja tämän näyttelemien hahmojen välille yritettiin tehdä muuttamalla tähden sukunimi tavanomaisesta ”Carpenterista” hienommaksi ”Carpentieriksi” ja väittämällä, että kirjailija Edgar Allan Poe oli yksi hänen esi-isistään. Lisäksi julkaistiin kuvia Harlow’sta tekemässä hyvätekeväisyystyötä. Harlow’n imagon muuttaminen osoittautui kuitenkin vaikeaksi. Hänen kuultiin kerran mutisevan: ”Luoja, täytyykö minulla aina olla avokaulainen puku ollakseni tärkeä?”


title: Jean Harlow

text: MGM:llä Harlow sai parempia rooleja, joissa hän pystyi osoittamaan kykynsä näyttelijänä eikä pelkästään tusinatähtenä. Vuonna 1931 hän esiintyi elokuvassa "Punatukkainen Lilli", jossa hänen viikkopalkkansa oli 1 250 dollaria. "Punatukkainen Lilli" oli arvostelumenestys, ja Harlow’n roolisuoritusta kehuttiin muun muassa seuraavasti: “Hänen roolinsa on kaikkea muuta kuin sympaattinen [mutta] hän esittää vanhempaa miestä tavoittelevan naisen roolia erinomaisesti. Kieltämättä hän sopii ulkonäöltään rooliin, mutta hänen vakuuttava esiintymisensä yllättää rankimmatkin kriitikot.”


title: Jean Harlow

text: Harlow’n valinta elokuvaan Paul Bernin suojattina oli herättänyt närää, ja vasta kun elokuva osoittautui menestykseksi eikä Harlow’ta voitu enää syyttää roolihahmonsa kaltaisesta käytöksestä, Harlow ja Bern virallistivat suhteensa ja menivät kihloihin kesäkuussa 1932. Pari vihittiin 2. heinäkuuta 1932.


title: Jean Harlow

text: Harlow näytteli seuraavaksi Clark Gablen kanssa elokuvassa "Saigonin kaunotar". Kuvausten aikana Harlow’n elämässä tapahtui tragedia, kun Paul Bern löydettiin kuolleena pariskunnan kotoa 5. syyskuuta 1932. Seuranneesta skandaalista on siitä pitäen kiertänyt monenlaisia huhuja. Kuolinsyyksi todettiin kuitenkin itsemurha. Jotkut Bernin ystävät ja tämän elämäkerran kirjoittaja uskovat tuottajan avovaimon Dorothy Milletten ampuneen Bernin. Bern oli kertonut Harlow’lle Millettestä, vaikkakaan ei sanonut, että New Yorkin lain mukaan tämä oli hänen laillinen avovaimonsa, niin sanottu "common-law wife". Bernin ja Harlow’n mentyä naimisiin Millette oli siirtynyt länsirannikolle San Franciscoon sekä kirjoitellut ja soitellut Bernille, joka lähetti tälle yhä rahaa mutta vältti henkilökohtaista yhteydenpitoa. MGM:n lääkäri Edward Jones väitti itsemurhan syyksi Bernin impotenssia, mutta väitettä ei voida todistaa puoleen eikä toiseen. Harlow antoi Bernin kuolemaan liittyen lausunnon kerran poliisille ja kerran suurelle valamiehistölle. Muutoin hän pysyi julkisesti vaiti, selvisi lopulta koettelemuksesta ja oli entistä suositumpi. Hollywoodissa häntä kunnioitettiin, koska hän ei puhunut aviomiehensä kuolemasta.


title: Jean Harlow

text: Bernin kuoleman jälkeen Harlow kuvasi loppuun "Saigonin kaunottaren". Elokuva oli menestys, ja Harlow’ta aiemmin moittineet kriitikotkin kehuivat hänen suoritustaan. Harlow’sta ja Gablesta tuli äänielokuvien ensimmäinen onnistunut tähtipari, joka esiintyi yhdessä kaikkiaan kuudessa elokuvassa. Vuonna 1933 Harlow näytteli kaikkiaan kolmessa elokuvassa: "Päivälliset klo 8", "Miesten metsästäjä" ja "Bombshell". "Miesten metsästäjä" oli elokuvana niistä heikoin, mutta Harlow’n ja vastanäyttelijä Gablen ansiosta elokuva oli yleisömenestys, vaikka arvostelut olivat huonoja. Sen sijaan "Päivälliset klo 8" menestyi sekä arvosteluissa että lippukassoilla. Harlow esiintyi siinä monien tunnettujen tähtien, kuten John Barrymoren ja Marie Dresslerin rinnalla, ja hänen roolisuorituksensa sai kehuja.


title: Jean Harlow

text: Vuonna 1933 Harlow’n huhuttiin tapailevan nyrkkeilijä Max Baeria. Koska Baerin vaimo aikoi hakea avioeroa, lehdistö päätteli Harlow’n rikkoneen avioliiton. Harlow sanoi itse tavanneensa nyrkkeilijän vain joitakin kertoja. Koska hän ei halunnut huonoa julkisuutta, hän rajoitti yksityiselämäänsä ja kävi ulkona työtovereidensa, kuten MGM:n kuvaaja Harold ”Hal” Rossonin kanssa. Syyskuussa 1933 "Bombshellin" kuvausten aikana Harlow ja Rosson avioituivat. Harlow kertoi lehdistölle, että heidän avioliittonsa olisi se yksi Hollywood-avioliitto, joka kestäisi. Toisten lähteiden mukaan avioliitto oli MGM:n järjestämä, koska studio ei halunnut tähtensä joutuvan toistamiseen skandaaliin Baerin avioerojutussa. Harlow’ta ei mainittu Baerin avioerokanteessa.


title: Jean Harlow

text: "Bombshell" oli yksi Harlow’n parhaimmista elokuvista. Elokuva perustui Clara Bow’n elämään, mutta siinä oli viittauksia myös Harlow’hun. Elokuvassa käytettiin hänen omaa pukuhuonettaan ja Harlow’n roolihahmo Lola Burns kutsutaan studioille tekemään "Saigonin kaunottaren" uusintaotoksia Clark Gablen kanssa. Tämän lisäksi Lola Burns elättää isäänsä ja veljeään, aivan kuteb Harlow’n äiti ja isäpuoli, liikemieheksi itseään kutsunut Marino Bello asuivat Harlow’n luona. Noihin aikoihin Bellot rakennuttivat Harlow’n rahoilla valkoisen kartanon, ”maailman valkoisimman talon”, osoitteeseen 214 South Beverly Glen Boulevard.


title: Jean Harlow

text: Harlow oli kuitenkin kyllästynyt olemaan ”platinapommi” ja painosti studiota antamaan hänelle parempia rooleja. Kun hän kieltäytyi hänelle lähetetyistä käsikirjoituksista, MGM hyllytti hänet marraskuussa 1933. Harlow antoi sillä aikaa haastatteluja ja kirjoitti kirjan "Today is Tonight". Tähti ja studio pääsivät sopimukseen tammikuussa 1934, ja Harlow’n palkka nousi 3 000 dollariin 40 viikolta. Lisäksi hänelle luvattiin ennen pitkää lisää sanomista siihen, millaisia rooleja hän tulisi näyttelemään.


title: Jean Harlow

text: Harlow’n ensimmäinen elokuva uudella sopimuksella oli "Vaarallinen nainen" (1934). Se oli myös ensimmäinen Harlow’n elokuva, johon tiukentunut sensuuri vaikutti. Elokuva ei tosin poikennut Harlow’n aikaisemmista rooleista, sillä hän esitti elokuvassa kiipijää. Harlow’n palatessa töihin hän ja aviomies Rosson olivat jo huomanneet olevansa liian erilaisia, vaikka olivatkin alusta saakka hyviä ystäviä. Rosson ei pitänyt Harlow’n äidin ja isäpuolen otteesta tähän, ja parin avioiduttua Harlow oli muuttanut pois äitinsä luota Rossonin tahdosta. Harlow ilmoitti erostaan toukokuussa 1934, ja lopullinen avioero myönnettiin maaliskuussa 1935. Harlow kertoi lehdistölle, ettei aikonut mennä enää naimisiin.


title: Jean Harlow

text: Loppukeväällä 1934 Harlow tapasi kuitenkin viimeisen rakkautensa, toisen MGM:n tähden William Powellin. Pari alkoi seurustella "Vaarallisen naisen" kuvausten jälkeen. Kummallakin oli takanaan useampi avioero eikä kumpikaan halunnut sitoutua suin päin toisiinsa. Powell, jolla oli lapsi entisestä avioliitostaan, ei enää kaivannut lapsia, kun taas Harlow olisi tahtonut saada lapsen. Julkisuudessa he kertoivat olevansa ”vain ystäviä”. Harlow’n äiti Jean ja isäpuoli Bello erosivat loppuvuodesta 1935 Bellon paljastuttua huijariksi: Powell oli saanut selville, ettei Bellon markkinoimia ”kaivoksia Meksikossa” ollut olemassakaan. Harlow oli investoinut väitettyihin kaivoksiin neljänneksen palkastaan. Äitinsä avioeron jälkeen Harlow alkoi ensimmäistä kertaa hoitaa omat raha-asiansa.


title: Jean Harlow

text: Valkokankaan Harlow oli hänen elämänsä lopussa aivan erilainen kuin vuonna 1930, jolloin yleisö ensimmäisen kerran pani hänet merkille. Imagoissa oli samaa vain Harlow’n huumorintaju. 1930-luvun puolivälissä Harlow oli MGM:n suurimpia tähtiä ja sai kokeilla rajojaan monipuolisissa rooleissa. Vuonna 1935 hän esiintyi ensimmäisessä musikaalissaan, "Trocaderossa", jonka toista miespääosaa esitti hänen miehensä William Powell. Elokuva sai sekalaiset arvostelut, ja vaikka Harlow’n suoritusta arvostettiin, hän ei vakuuttanut musikaalissa eikä esittänyt laulujaan itse. "Matkalla Singaporeen" (1935) oli sen sijaan kassa- ja arvostelumenestys sekä Harlow’n menestynein elokuva "Bombshellin" jälkeen. Siinä hänen hahmonsa oli jälleen epämääräinen nainen.


title: Jean Harlow

text: Vuonna 1936 Harlow luopui platinanvaalesta hiusväristään. Elokuvassa "Riffraff" vuonna 1936 hän esitti tehtaan työntekijää. Harlow sai vakuutettua tuotantoryhmän siitä, että platinanvaaleat hiukset tuskin sopisivat rooliin. Hänet nähtiin valkokankaalla ensimmäistä kertaa ruskeatukkaisena, vaikka kyseessä olikin peruukki. Samaan aikaan Harlow palautti jatkuvien vaalennusten vaurioittamat hiuksensa takaisin niiden alkuperäiseen hunajanvaaleaan väriin. Myös studion on kerrottu halunneen muuttaa Harlow’n imagoa, josta otettiin julkisuudessa kaikki irti. Tosiasiassa Harlow oli joutunut käyttämään peruukkia hiuksiaan säästääkseen jo elokuvissa "Matkalla Singaporeen" ja "Trocadero". "Riffraff" herätti yleisön keskuudessa hämmennystä, ja Harlow oli ottanut suuren riskin tehdessään aivan erilaisen roolin.


title: Jean Harlow

text: Samana vuonna ilmestyneessä elokuvassa "Vaimo ja sihteeri" Harlow nähtiin jälleen hyveellisessä roolissa, mikä hämmensi hänen fanejaan. Kriitikot kuitenkin kehuivat Harlow’n roolisuoritusta, ja elokuva menestyi myös taloudellisesti kohtalaisen hyvin. Roolisuoritusta pidetään nykyisin yhtenä Harlow’n parhaimmista. "Riffraffin" on sanottu esitelleen Harlow’n uudet hiukset kun taas "Vaimon ja sihteerin" on sanottu tuoneen esille tämän uuden ”hyveellisen naisen” imagon. "Variety"-lehti oli "Hornan enkelien" jälkeen tuominnut Harlow’n tietynlaisiin rooleihin mutta kirjoitti nyt: ”Hän [Harlow] osoittaa, että osaa todella näytellä muitakin kuin vampin rooleja, joihin hänet pääasiassa yhdistetään.”


title: Jean Harlow

text: Vuonna 1936 Harlow teki ensin ensimmäiseen maailmansotaan sijoittuvan vakoiluelokuvan "Lentäjän viimeinen urotyö" vastanäyttelijänään Cary Grant. Elokuva ei ollut menestys, ja sitä on sanottu jopa Harlow’n huonoimmaksi elokuvaksi MGM:llä. Seuraavaksi Harlow esiintyi komediassa "Kahdesti vihitty" vastanäyttelijöinään William Powell, Myrna Loy ja Spencer Tracy. Kolmen yleisöä hämmentäneen tai epäonnistuneen elokuvan jälkeen Harlow tarvitsi kipeästi onnistumista, ja "Kahdesti vihitty" olikin sekä yleisö- että arvostelumenestys.


title: Jean Harlow

text: Elokuvassa "Nuori lurjus rakastuu" (1937) Harlow’n vastanäyttelijänä oli nouseva tähti Robert Taylor, jonka uraa pönkitettiin tunnetun naistähden elokuvassa. Ennen elokuvaa he esiintyivät yhdessä radiokuunnelmassa "Madame Sans-Gene", ja kuvausten aikana Harlow ja Taylor vierailivat Washingtonissa presidentti Rooseveltin vuosittaisilla syntymäpäiväjuhlilla. Koska vierailu toi ilmaista julkisuutta kahdelle tähdelle, MGM ei voinut kuin suostua, mutta vaati, että elokuvan kuvaukset olisi saatava ajoissa valmiiksi. Elokuva sai kiittävät arvostelut, mutta ei ollut Harlow’n parhaita elokuvia.


title: Jean Harlow

text: Vuonna 1937 Harlow’n ja Powellin suhde oli yhä samassa tilassa kuin aiemmin: Harlow’n on kerrottu halunneen naimisiin, Powellin taas ei. Harlow sanoi heidän suhteestaan: ”Hän (Powell) on ainoa mies, jonka kanssa haluaisin asettua ja perustaa perheen. Mutta kaipa hän on oikeassa. Avioliitto ei ole onnistunut meiltä kummaltakaan aiemmin.” Vaikka Powell osti Harlow’lle sormuksia, viimeksi jouluna 1936, hän painotti, ettei kyse ollut kihlasormuksesta. Myös Harlow kielsi kihlauksen. Keväällä 1937 huhuttiin välirikosta, kun Harlow nähtiin julkisuudessa kustantaja Donald Frieden seurassa. Powell kuitenkin lähetti vuosipäivänä Harlow’n elokuvan kuvauspaikalle kakun, jonka onnellinen Harlow jakoi kuvausryhmän kanssa.


title: Jean Harlow

text: Harlow esiintyi seuraavaksi romanttisessa komediassa "Saratoga", jossa hänen vastanäyttelijänään oli kuudennen kerran Clark Gable. Elokuvan kuvaukset alkoivat Harlow’n sairastelujen takia myöhässä keväällä 1937. "Saratoga" jäi Harlow’n viimeiseksi elokuvaksi.


title: Jean Harlow

text: Harlow valitteli kipuja toukokuussa 1937. Kun oireet – väsymys, huonovointisuus, turvotus ja vatsakipu – eivät kuitenkaan vaikuttaneet kovin vakavilta, tohtori Fishbaugh arveli niiden johtuvan sappirakon tulehduksesta ja flunssasta mutta ei kuitenkaan ilmeisesti ollut tietoinen Harlow’n aiemmista sairauksista edellisen vuoden aikana. Harlow oli palanut pahasti auringossa vuoden 1936 lopulla, toipunut alkuvuonna 1937 pitkään sairastettuaan flunssan ja saanut verenmyrkytyksen, kun häneltä oli rutiinitoimenpiteenä poistettu viisaudenhampaat. Myrna Loy oli huomannut Harlow’n väsyvän helposti ja lihoneen sekä tämän ihon harmaantuneen. 29. maaliskuuta 1937 Harlow kuvasi elokuvan kohtausta, jossa hänen esittämänsä hahmo oli kuumeessa. Harlow oli selvästi sairaampi kuin roolihahmonsa, ja nojatessaan kohtausten välillä vastanäyttelijäänsä Clark Gableen hän sanoi: ”Minulla on kamala olo. Vie minut takaisin pukuhuoneeseen.” Harlow’n pyynnöstä apulaisohjaaja soitti William Powellille, joka kiirehti omalta kuvauspaikaltaan viemään Harlow’n kotiin.


title: Jean Harlow

text: Kun Harlow ei seuraavana päivänä voinut yhtään paremmin, hänen äitinsä hälytettiin lomamatkalta takaisin ja tähden kotiin kutsuttiin lääkäri. Kun Harlow'n sairastelu oli viivästyttänyt kuvauksia jo kolmen aiemman elokuvan ("Vaimo ja sihteeri", "Lentäjän viimeinen urotyö" ja "Kahdesti vihitty") aikana, kukaan ei ensin epäillyt mitään vakavaa. 2. kesäkuuta Harlow’n kerrottiin sairastavan flunssaa. Hän toipui kotona lääkärin avustuksella ja voi jopa paremmin 3. kesäkuuta. Työtoverit odottivat hänen palaavan töihin viimeistään maanantaina 7. kesäkuuta. Lehdistön raportit olivat kuitenkin ristiriitaisia: 3. kesäkuuta kirjoitettiin, että ”Harlow vakavasti sairas” ja ”Harlow’n tila ei ole enää kriittinen”. Kun Harlow sanoi 6. kesäkuuta, ettei nähnyt Powellia kunnolla, tämä pelästyi ja kutsui paikalle taas lääkärin. Harlow hengitti työläästi, ja lääkäri tajusi että kyse on muustakin kuin sappirakon tulehduksesta ja flunssasta.


title: Jean Harlow

text: Vakavasti sairas Harlow siirrettiin 6. kesäkuuta Los Angelesin Good Samaritan -sairaalaan, jossa hän vajosi samana iltana koomaan. Jean Harlow kuoli sairaalassa seuraavana aamupäivänä klo 11:37 vain 26-vuotiaana. Kuolinsyyksi kirjattiin aivoödeema, joka on vakavan munuaissairauden eli munuaisten vajaatoiminnan sivuoire. Sairaalan rekistereissä mainitaan lisäksi uremia eli virtsamyrkytys.


title: Jean Harlow

text: Harlow’n kuolemasta kiersi monenlaisia huhuja vuosien ajan. Kerrottiin, että hänen äitinsä kieltäytyi uskonnollisen Kristillinen tiede -yhteisön kannattajana kutsumasta lääkäriä, tai väitettiin Harlow’n itse kieltäytyneen sairaalahoidosta ja leikkauksesta. Harlow’n kuolinsyyksi on esitetty alkoholismia, epäonnistunutta aborttia, auringonpistosta, platinanvaalean hiusvärin aiheuttamaa myrkytystä tai sukupuolitautia. Harlow’ta koskevien lääketieteellisten tiedotteiden, sairaalan tietojen ja läheisten kertomusten perusteella kyse on kuitenkin selvästi munuaisten vajaatoiminnasta. Harlow sai alusta alkaen lääkärin hoitoa, ja vaikka hän oli kotihoidossa, hänen luonaan kävi kaksi sairaanhoitajaa ja läheisestä sairaalasta tuotiin tarpeellisia laitteita. Mama Jean kuitenkin esti joitakin ihmisiä, kuten Bernin impotenssista todistanutta MGM:n lääkäriä näkemästä Harlow’ta ja antoi syyksi sen, että he olivat Kristillisen tieteen kannattajia. On arveltu, että hän halusi edelleen kontrolloida tytärtään. Hän ei kuitenkaan estänyt Harlow’ta saamasta lääkärinhoitoa.


title: Jean Harlow

text: Harlow’n sairastamaa vakavaa munuaisten vajaatoimintaa ei olisi 1930-luvulla voitu mitenkään parantaa. Akuutin munuaisten vajaatoiminnan kuolleisuus on laskenut 25 prosenttiin vasta antibioottien, dialyysin ja munuaisten siirtoleikkausten myötä. Varoitusmerkkejä sairaudesta olivat olleet Harlow’n harmahtunut ihonväri, toistuvat sairastumiset ja paha palaminen auringossa. Hänen munuaisensa olivat pettäneet hitaasti ja myrkyt, jotka niiden olisi pitänyt poistaa, olivat alkaneet kertyä elimistöön ja altistaneet hänet muille sairauksille. Oireita olivat turvotus, väsymys ja ruokahalun menetys, mutta kerääntyessään elimistöön myrkyt vaikuttavat myös aivoihin ja keskushermostoon. Harlow oli ollut sairaampi ja kärsinyt todennäköisesti pahemmista kivuista kuin oli antanut ymmärtää. On arveltu, että Harlow olisi saanut teini-iässä sairastamansa tulirokon jälkitautina munuaistulehduksen, joka olisi aiheuttanut paitsi korkeaa verenpainetta myös lopulta munuaisten vajaatoiminnan.


title: Jean Harlow

text: Uutinen Harlow’n kuolemasta levisi nopeasti, ja yksi MGM:n kirjoittajista sanoi myöhemmin: ”Sinä päivänä kun Baby kuoli, MGM:n ruokalassa ei kuulunut ääntäkään.” MGM:n studio suljettiin Harlow’n hautajaispäiväksi 9. kesäkuuta. Harlow haudattiin Glendaleen Kaliforniaan Forest Lawn Memorial Park -hautausmaalle suureen mausoleumiin vaaleanpunertavalla marmorilla päällystettyyn yksityishuoneeseen, jonka William Powell osti 25 000 dollarilla. Harlow haudattiin "Saratogassa" käyttämässään vaaleanpunaisessa puvussa, käsissään yksi valkoinen gardenia ja viesti, johon Powell oli kirjoittanut: ”Hyvää yötä, rakkaimpani.” Samaan yksityishuoneeseen varattiin paikat Harlow’n äidille ja William Powellille. Mama Jean haudattiin tyttärensä viereen hänen kuoltuaan vuonna 1958, mutta Powell meni uudelleen naimisiin vuonna 1940 ja kun hän kuoli vuonna 1984, hänet haudattiin muualle. Harlow’n hautakivessä on yksinkertainen kaiverrus ”Our Baby”.


title: Jean Harlow

text: MGM oli aikeissa korvata Harlow’n "Saratogassa" toisella näyttelijällä, mutta yleisön vastustuksen vuoksi elokuva kuvattiin loppuun käyttämällä kolmea sijaisnäyttelijää (lähikuviin, muihin kuviin ja äänityksiin) sekä kirjoittamalla Harlow’n esittämä hahmo pois joistakin kohtauksista. Harlow’n kuoleman myötä se julistettiin jopa hänen parhaaksi elokuvakseen. Harlow’n viimeisen elokuvan puutteisiin tai parhaisiin puoliin ei osata suhtautua neutraalisti, ja vielä nykyäänkin katsojat yrittävät tunnistaa elokuvasta sijaisnäyttelijöitä ja etsivät merkkejä tähden sairaudesta.


title: Jean Harlow

text: Harlow kirjoitti romaanin "Today is Tonight" studion hyllytettyä hänet vuosien 1933–1934 vaihteessa ja hänen ollessa naimisissa Rossonin kanssa. Harlow oli aina pitänyt kirjoittamisesta, ja hänen toinen miehensä Paul Bern oli rohkaissut häntä kirjoittamaan kirjan. Harlow myi kirjan oikeudet MGM:n omistamalle Cosmopolitan-kustantamolle, mutta kirjaa ei julkaistu hänen elinaikanaan. Harlow’n oikeudet kirjaan periytyivät hänen äidilleen ja tältä edelleen Ruth Hampille, joka myi oikeudet Grove Pressille vuonna 1965. Kirjan painos on loppunut, ja siitä on tullut keräilykappale.


title: Jean Harlow

text: Harlow’n kuoleman jälkeen MGM ryhtyi panostamaan nuoriin näyttelijöihin, kuten Judy Garlandiin ja Lana Turneriin. Seksisymbolin tittelistä kilpailivat muilla studioilla muun muassa Rita Hayworth, Betty Grable ja Veronica Lake. Harlow häipyi vähitellen julkisuudesta, mutta nousi silloin tällöin esiin, ja häntä muisteltiin aina lämmöllä. Vuonna 1964 Irving Shulman julkaisi ensimmäisen, skandaalintäyteisen Harlow-elämäkerran, jonka on sanottu pilanneen Harlow’n maineen ja joka on täynnä virheitä. Shulmanin tärkeimpänä lähteenä oli ilmeisesti Harlow’n alkuaikojen agentti Arthur Landau, jonka sijaan Harlow palkkasi Orsattin agenttitoimiston vuonna 1932 MGM:n vaatimuksesta.


title: Jean Harlow

text: Harlow’n seuraajien etunenässä seuraavina vuosikymmeninä oli niin ikään platinanvaalea Marilyn Monroe, näyttelijä ja 1950-luvun seksisymboli. Monroe sekä hänen huoltajansa Grace McGee ihailivat kumpikin Harlow’ta, ja nuoruudessaan Monroe tämän kunniaksi muutti nimensä ”Norma Jeane” muotoon ”Norma Jean”. Marilyn Monroen näyttelijän ura käynnistyi, kun 20th Century Foxin studiopomo Ben Lyon, joka oli näytellyt Harlow’n kanssa elokuvassa "Hornan enkelit," järjesti hänelle koekuvauksen vuonna 1946. Monroen koe-esiintyminen teki Lyoniin vaikutuksen, ja hän kommentoi: ”Silkkaa Jean Harlow’ta.” Ennen kuolemaansa vuonna 1962 Monroe keskusteli tulevista elokuvaprojekteista, ja neuvotteluja päätettiin jatkaa. Projektien joukossa oli muun muassa Jean Harlow’sta kertova elokuva.


title: Jean Harlow

text: Jean Harlow’sta kertova elokuva, johon Monroeta oli harkittu, ilmestyi lopulta vuonna 1965 nimellä "Harlow – seksityttö". Pääosaa esitti Carroll Baker. Samana vuonna Harlow’sta tehtiin myös toinen, samanniminen elokuva, jonka pääosassa oli Carol Lynley. Kumpikaan elokuva ei ollut menestys, eikä niiden kuvaus tapahtumista ollut totuudenmukainen. Bakerin elokuvassa Harlow kuolee keuhkokuumeeseen.


title: Jean Harlow

text: Vuonna 1960 Harlow sai postuumina tähden Hollywood Walk of Famelle. Vuonna 1999 American Film Institute valitsi Harlow’n 22. elokuvahistorian merkittävimmäksi naisnäyttelijäksi.


title: Ivan Heško

text: Ivan Heško () (s. 19. elokuuta 1979, Tšernivtsin alue) on ukrainalainen yleisurheilija, jonka päälaji on 1 500 metrin juoksu. Heško aloitti yleisurheilun harrastamisen 14-vuotiaana ja urheilee nykyään italialaisen seuran väreissä. Häntä on valmentanut Heorhi Myronjuk vuodesta 1992. Heško on viisinkertainen maansa mestari, pronssimitalisti vuoden 2003 Pariisin MM-kisoista ja hopeamitalisti vuoden 2004 Budapestin sisäratojen MM-kilpailuista 1500 metrillä. Vuoden 2004 Ateenan kesäolympialaisissa Heško sijoittui 1500 metrillä viidenneksi.


title: Ivan Heško

text: Vuoden 2005 EM-hallikisoissa Madridissa Heško voitti kultaa ajalla 3.36,70. Samana vuonna hän oli Helsingissä pidetyissä ulkoratojen MM-kisoissa neljäs. Vuoden 2006 Moskovan MM-hallikisoissa Heško voitti kultaa ajalla 3.42,08. Saman vuoden Göteborgin EM-kilpailuissa hän voitti hopeaa ajalla 3.39,50.


title: Ivan Heško

text: Heškon oma ennätys päälajissaan on 3.30,33, joka on myös Ukrainan ennätys.


title: Kummisetä

text: Kummisetä () on italialaissyntyisen yhdysvaltalaisen Mario Puzon vuonna 1969 julkaistu romaani. Teoksen on suomentanut Pekka Hakala 1971 WSOY:lle. Romaani on saavuttanut suuren suosion. Se kertoo kuvitteellisen amerikanitalialaisen rikollissuvun Corleonen perheen tarinan 1940-luvulta 1950-luvulle.


title: Kummisetä

text: Kummisetä (, ) merkitsee mafiaperheen päällikköä.


title: Kummisetä

text: "Kummisetä" on tunnetuin amerikanitalialaisesta mafiasta kertova romaani. Kirjaa on myyty yli 21 miljoonaa kappaletta, ja se on ollut Yhdysvaltain myydyimpien kirjojen listalla ykkönen 67 viikkoa. Kirja ja sen hahmot olivat myös pohjana Francis Ford Coppolan ohjaamalle elokuvatrilogialle. Ensimmäinen "Kummisetä" sai kolme Oscar-palkintoa (muun muassa paras elokuva), ja se on saanut lisäksi 19 muuta palkintoa. Elokuvan käsikirjoituksesta vastasi Mario Puzo.


title: Kummisetä

text: Romaanin kummisetä on vaikutusvaltaisen, New Yorkissa toimivan Corleone-suvun päämies, Don Vito Corleone (ent. Andolini). Sukunimi Corleone tulee Corleonen kaupungista Sisiliasta, josta Vito Corleone pakeni verikostoa 1900-luvun alussa. Vito Corleonella on neljä lasta, joista nuorimmaisen, Constanzia ”Connie” Corleonen, häitä vietetään kirjan alussa. Toinen maailmansota on loppunut ja nuorin poika Michael on palannut sotasankarina takaisin kotiin. Hän on aikeissa mennä naimisiin ”puhtaasti” yhdysvaltalaisen tytön kanssa ja siirtyä pois perheen perinteisiltä aloilta, sillä hänellä on ennen sotapalvelusta suoritettu yliopistotutkinto. Kaikki olettavat, että vanhin poika Santino ”Sonny” Corleone tulee piakkoin ottamaan kummisedän roolin isältään.


title: Kummisetä

text:
Italialaisen perinteen mukaan häät ovat morsiamen perheelle niin tärkeät, että perhe ei missään tapauksessa halua pilata tunnelmaa tuottamalla mielipahaa vierailleen. Niinpä koko yhteisö käyttää tilaisuutta hyväkseen ja varsinkin vaikutusvaltaisen Donin luo muodostuu jono palveluksenpyytäjiä, joille pyritään kaikin tavoin tekemään mieliksi. Yksi tällainen vieras on kuuluisa laulaja Johnny Fontane, joka tulee pyytämään kummisedältään palvelusta. Hänen uransa on jo pitkään ollut laskusuunnassa, mutta Fontane uskoo merkittävän elokuvaroolin tuottavan uutta nostetta itselleen. Kirjan menekkiä paransi se, että yleisesti uskottiin Fontanella olevan yhtäläisyyksiä Frank Sinatraan.
Perheen tilanne muuttuu kuitenkin kohta häiden jälkeen, sillä New Yorkin mafiaperheiden uudeksi rahantekomenetelmäksi tarjotaan huumeiden myymistä. Salaisissa neuvotteluissa Vito Corleone kieltäytyy periaatesyistä hyväksymästä huumekaupan hyödyntämistä. Muut perheet eivät ole niin valikoivia ja kadehtivat Corleonen vaikutusvaltaa etenkin poliisi- ja oikeusjärjestelmässä. Sonnyn paljastaessa kypsymättömyyttään kiinnostuksensa liikeideaan kilpaileva perhe ryhtyy toimeen Corleonen perheen heikentämiseksi. Don Vito yritetään salamurhata, jolloin kuumapäinen Sonny aloittaa vastoin odotuksia sodan vastustajiaan vastaan.


title: Kummisetä

text: Koska tilanne on umpikujassa, nuori Michael joutuu tahtomattaan sovittelemaan tilannetta, ja perhe päättää hyödyntää hänen puhdasta mainettaan. Michael murhaa paikallisessa ravintolassa kylmäpäisesti pahimman vastustajansa ja lahjotun, korkean poliisipäällikön. Murhan vuoksi Michaelin täytyy piiloutua Sisiliaan sukulaistensa luo. Jatkuneessa mafiasodassa Sonny murhataan. Sairasvuoteelta palannut Don Vito solmii vihollistensa kanssa rauhan ja ryhtyy toimenpiteisiin saadakseen nuorimman poikansa turvallisesti takaisin kotiin.


title: Kummisetä

text: Corleonen perhe siirtää osan liikeyrityksistään Las Vegasiin, ja niitä johtamaan ryhtyy keskimmäinen poika Fredo, joka mieltyy liiaksi helppoon elämään eikä osoita perheenpäältä vaadittavia kykyjä. Las Vegasissa kasinonomistaja Moe Greene manipuloi Fredoa.


title: Kummisetä

text: Michaelin palattua takaisin Sisiliasta hän ehtii saada isältään valmennusta perheen johtamiseen. Don Vito tietää perheen olevan heikoimmillaan hänen kuoltuaan ja hän neuvoo poikaansa olemaan tällöin varuillaan. Niinpä Michael ei hautajaisten jälkeen epäröi, vaan kylmäverisesti murhauttaa pahimmat vihamiehet sekä perheen sisäiset petturit, minkä jälkeen perheen asema on vahvempi kuin milloinkaan.


title: Kummisetä

text: Romaanissa seurataan välillä takautuvasti Vito Corleonen elämää hänen paettuaan Sisiliasta vuosisadan vaihteessa verikoston pelossa. Sattuman ja periaatteellisen luonteen johdattamana hän etenee italialaisyhteisön luottohenkilöksi ja saavuttaa kunnioitetun arvoaseman, jolloin häntä aletaan kutsua don Corleoneksi, Kummisedäksi. Tämä kertomus on myös osana jatkoelokuvaa "Kummisetä osa II", joka jatko-osalle epätyypillisesti sai alkuperäistä elokuvaa enemmän Oscar-palkintoja, kuusi kappaletta.


title: Salad Fingers

text: Salad Fingers on sarja Flash-animaatioita, jotka on luonut walesilainen ohjaaja David Firth (tunnettu myös taiteilijanimellä ”Locust Toybox”).


title: Salad Fingers

text: Päähenkilö Salad Fingers (”salaattisormet”) asuu synkässä, kolkossa maailmassa, jossa hän etsii ruosteisia esineitä - varsinkin lusikoita - ja hieroo niitä sormiaan vasten. Hänen häilyvät, lempeäluonteiset monologinsa johdattavat katsojan eriskummalliseen, epätodelliseen maailmaan.


title: Salad Fingers

text: Sarjan tunnusmusiikki on Boards of Canada -yhtyeen kappale ”Beware the Friendly Stranger”. Salad Fingersin pelästyessä soiva synkkä musiikki on Firthin itse kitaralla soittamaa, mutta hidastettuna ja takaperin käännettynä.


title: Salad Fingers

text: Video Salad Fingers esittäytyy ja kertoo kiinnostuksestaan ruosteisia lusikoita kohtaan. Salad Fingers käy tapaamassa suurisilmäistä lasta selvittääkseen, onko lapsen talossa lusikoita. Suurisilmäisen lapsen vastauksien perusteella hänen kotonaan ei ilmeisesti ole niitä mutta ruosteinen kannu tosin, jota Salad Fingers koskettelee ennen lähtöään.


title: Salad Fingers

text:
Video Salad Fingers päättää pitää tapaamisen ystäviensä kanssa. Ne osoittautuvat sorminukeiksi nimeltään Hubert Cumbertale, Marjory Stewart-Baxter ja Jeremy Fisher. Salad Fingers maistaa Marjoria ja toteaa hänen maistuvan pölyltä, jonka voi havaita auringonvaloa vasten (sunshine dust). Sitten Salad Fingers maistaa Hubertia joka maistuu noelle ja kakalle (soot and poo). Salad Fingers kertoo sorminukeilleen että hänellä on kalaa uunissa jos heitä kiinnostaa. Salad Fingers sanoo itsekseen sitten jotain vieraalla kielellä.
Salad Fingersin talon ohi kävelee poika jonka Salad Fingers kutsuu apuun. Salad Fingers ei yllä ottamaan kalaansa uunista ja pyytää poikaa auttamaan. Pojan lähestyessä uunia Salad Fingersin huomio keskittyy ruosteiseen naulankärkeen seinässä. Hän iskee sormensa naulan läpi ja hymisee mielihyvästä kertoen samalla kuinka hän pitää punaisesta vedestä kun se vuotaa hänestä. Salad Fingers vaipuu houretilaan jossa hän on kylmiössä täynnä eläinten raatoja ja alkaa laulaa. Hän tapaa myös hänen kokoisensa Hubert Cumbertalen houretilassaan. Kun Salad Fingers virkoaa, hän on kalpea ilmeisesti verenhukan takia ja haistaa että uunikala alkaa olla valmista. Salad Fingers vahingossa telkesi häntä auttavan pojan uuniin kun hän huomasi ruosteisen naulan. Poika ilmeisesti paloi uunissa.


title: Salad Fingers

text: Video Salad Fingers on kerännyt itselleen nokkosia jotka ovat polttaneet hänen kädensä rakkuloille ja hän kertoo että hän nauttii nokkosista. Hän löytää lastenvaunut eikä ymmärrä mikä se on. Salad Fingers nimeää lastenvaunut nokkoskärryiksi, asettaa nokkosensa vaunuun ja lähtee pois. Jokin kädetön olio lähtee Salad Fingersin perään villisti huutaen. Olio seuraa Salad Fingersiä tämän taloon jossa hän näkee Salad Fingersin hyväilevän nännejään nokkosilla jolloin hänen rinnastaan vuotaa maitoa. Olio pyrkii taloon hakkaamalla päätään talon oveen mutta Salad Fingers ei vaikuta reagoivan paukutukseen vaan muistelee "hyviä aikoja" ja muistelee istuvansa kampaamossa sorminukkensa kanssa. Olio kuolee iskettyään päänsä verille talon oveen. Salad Fingers huomaa myöhemmin olion ja toteaa että tämä on tullut myöhään tapaamaan häntä. Salad Fingers kysyy olion nimeä ja antaa hänelle sitten nimen Milford Cubicle. Salad Fingers raahaa Milford Cubiclen sisälle ja ripustaa seinälle koukkuun. Salad Fingers kysyy onko Milfordin miellyttävää olla koukussa, soittaa huilua ja kysyy tahtoisiko Milford lasillisen lämmintä maitoa.


title: Salad Fingers

text: Video Salad Fingers esiintyy baskeri päässään ja kertoo aikovansa etsiä Ranskan koska on tahtonut aina käydä siellä. Salad Fingers huomaa kuitenkin pojan joka on tuijottanut häntä jo jonkin aikaa ja päättää lähteä etsimään Ranskaa joskus toiste. Poika tavoittaa kuitenkin hänet ja saa Salad Fingersin tuntemaan itsensä epävarmaksi. Poika lähestyy häntä ja nuolaisee hänen kättään mistä hän säikähtää. Seuraavaksi Salad Fingers on talossaan jossa hän juttelee Boirdoisen kanssa ja liiskaa hänet.Salad Fingersin oveen koputetaan ja avattuaan Salad Fingers löytää vain vanhan hanan ovelta. Salad Fingers ilmaisee kuinka hän on aina unelmoinut hanoista. Salad Fingers pyrkii ottamaan hanan kiinni joka kumminkin kulkeutuu langan vetämänä kauemmas kunnes Salad Fingers astuu karhunrautoihin ja menettää tajuntansa.


title: Salad Fingers

text: Salad Fingers herää häkissä jossa hän alkaa hyväillä sormiaan hieromalla käsiään rautatankoihin. Poika jonka hän tapasi aiemmin, ilmestyy ja ilmaisee ihastuksensa tätä kohtaan antamalla lentosuukon ja ojentamalla sormusta Salad Fingersille. Salad Fingers säikähtää pojan satunnaista parkaisua ja kertoo tahtovansa kotiin ja että hän ei pidä tästä "pelistä". Salad Fingers onnistuu vetämään verhot häkin ikkunan eteen. Poika suuttuu ja huomaa että Salad Fingers onkin kadonnut häkistä. Poika jää itkemään sillä välin kun Salad Fingers lentelee taivaalla hanan päällä, baskeri päässään.


title: Salad Fingers

text: Video Salad Fingers yrittää soittaa vanhalla valintakiekolla varustetulla puhelimella puhelinkeskuksen välityksellä "Charlielle". Hän kuulee puhelimesta vain särinää ja pyytää keskusta välittämään viestin Charlielle että Salad Fingers pitää suuret piknikin ja luettelee mitä siellä olisi tarjolla. Salad Fingers alkaa raapia vatsaansa laskien luurin syrjään ja toistaa Mary Mandolin sanonnan; Lakkaa raapimasta vatsaasi (Basket belly ?). Salad Fingers huomaa että puhelinyhteys on poikki. Hubert Cumbertale ilmestyy hänen käteensä ja Salad Fingers ei vaikuta muistavan sorminukensa nimeä. Hän nimeää nuken nopeasti uudelleen Barbara Logan-Priceksi, antaa sorminukelleen merikapteenin hatun ja viheltelee. Salad Fingers sovittaa ylleen morsiuspukuaan ja itkien sanoo peilikuvalleen kuinka kaunis hän onkaan ja jää odottamaan vieraita piknikille.


title: Salad Fingers

text: Salad Fingersin piknikille ilmestyykin tyttö, jolla on likaiset vaatteet. Varis myös lentää paikalle läheiseen puuhun. Salad Fingers kysyy tytöltä miltä piirakka maistuu ja vastaakin heti hänen puolestaan dialogin muodossa, viitaten tyttöön nimellä Mable. Salad Fingers kehuu tyttöä hyvätapaiseksi ja tahtoo tytöstä uuden leikkikaverin. Hän syöttää tytölle vanukasta vanhalla likaisella lusikalla kunnes paikalla oleva varis nappaa lusikan Salad Fingersin kädestä. Sekä tyttö että Salad Fingers nauravat mutta kun tyttö alkaa puhua, Salad Fingers säikähtää ja on pois tolaltaan. Salad Fingers on lukittautunut talonsa nurkkaan ja hänen mielessään tyttö hokee; Mikä hätänä Herra Sormi, etkö pitänyt suu-sanoistani ? Salad Fingers on edelleen hysteerian vallassa, pidellen käsiään päänsä kullakin puolen.


title: Salad Fingers

text: Video Salad Fingers kuljesekelee talossaan ja havaitsee Hubert Cumbertalen kaapin päällä ja käskee tätä tulemaan sieltä alas. Hubert muuttuu mustaksi polttavaksi aineeksi joka valuu pitkin kaapin reunaa. Salad Fingers toteaa tämän muuttuneen tahmeaksi joeksi ja polttaa sormensa. Jokin varjo liikkuu talossa ja Salad Fingers huhuilee kuka talossa liikkuu. Varjo osoittautuu Jeremy Fisheriksi. Salad Fingers on yllättynyt koska luuli tämän taistelevan "Suuressa sodassa". Salad Fingers mutisee jotain ja vastaa ettei ymmärtänyt Jeremy Fisherin outoa murretta. Jeremy Fisher antaa Salad Fingersille lahjaksi leluhevosen. Salad Fingers nimeää lelun Horace Horse Collariksi ja syö Jeremy Fisherin. Salad Fingers ihmettelee minne tämä oli joutunut ja päätyy leikkimään hevosella.


title: Salad Fingers

text: Salad Fingers kulkee ulkona Horace kädessään ja huomaa ulkona vessanpöntön. Salad Fingers alkaa puhua vedestä heijastuvalle kuvalleen ja aikoo pestä alushameensa vedessä. Yllättäen Salad Fingers ei käsitä mitä tapahtuu, ikään kuin veden kuvajainen puhuisi hänelle. Salad Fingers hätääntyy ja väittää "hänen" erehtyneen henkilöstä ja vetää pöntön veden. Salad Fingers kehottaa horacea viemään tämä kotiin ja Salad Fingers lähtee kotia kohti. Kotonaan Salad Fingers hämmästyy kun talossa istuukin jo Salad Fingers. Talossa oleva Salad Fingers myös ihmettelee kylmään sävyyn että eikö Jeremy Fisherin pitänytkään olla suuressa sodassa. Taloon juuri saapunut Salad Fingers näyttää Salad Fingersin silmissä olevan Jeremy Fisher. Pian talossa oleva Salad Fingers syyttää Jeremy Fisheriä lepertelystä hänen tyttärensä kanssa tavoitteenaan viedä tämän neitsyys. Jeremy Fisher poistaa suussaan olevan tulpan ja vihreää nestettä kuplii tämän suusta. Salad Fingers totetaa ettei olekaan maistanut tätä ennen. Kun Salad Fingers näyttää syövän Jeremy Fisheriä, tämä näyttää syövän ilmeisesti Salad Fingersiä joka oli juuri tullut Horacen kanssa ulkoa. Kuvakulma vaihtuu kuvaamaan taloa ja vessanpönttöä.


title: Salad Fingers

text: Video Salad Fingers lapioi maata suuhunsa pihallaan ja keskustelee Marjorie Stewart-Baxterin kanssa siitä kuinka "lattia-sokeri" maistuu oudolta. Salad Fingers sanoo tallentavansa tiedon havainnoistaan ja ilmenee että tämä on kaivanut maahan useamman kuopan. Salad Fingers tavoittaa Hubert Cumbertalen joka on kaivanut suhteellisen suuren ja syvän kuopan. Salad Fingers hämmästyy ja uskoo löytäneensä Kennethin joka on palannut lomalle Suuresta sodasta. Kenneth on mädääntynyt ruumis. Salad Fingers kertoo olevansa Kennethin vanhempi veli ja kuinka oli röyhkeää "heiltä" lähteä Suureen sotaan ilman häntä. Salad Fingers vie Kennethin kotiinsa jossa hän pukee Kennethille illallisasun ylleen ja illastaa tämän kanssa. Salad Fingers sanoo Kennethin toivottavasti pitävän hiekasta. Kenneth kaatuu pöydälle jota Salad Fingers tukee puupalasella. Salad Fingers kuvailee Kennethille kuinka hän on ollut kiireinen, työskennellen jokaisen vuoron kuin suinkin mahdollista. Salad Fingers kaataa tilkkasen teetä Kennethin kädelle ja sanoo olevansa kömpelö. Salad Fingers kuvaa Kennethille myös kuinka hän mittasi ilmeisesti päivittäin oliko puu matkannut kauemmas hänen talostaan. Salad Fingers jälleen dialogin mukaisesti sanoo Kennethin tahtovan lisää leivonnaisia jonka jälkeen hän lyö lusikalla Kennethiä sormille ja kehottaa häntä syömään ensin Stoganoff-pihvin.


title: Salad Fingers

text: Illan tullessa Salad Fingers hyvästelee Kennethin, toivoo Jumalan palauttavan Kennethin joskus sodasta ja potkaisee Kennethin takaisin kuoppaan. Seuraavaksi Salad Fingers nähdään lavalla, esiintymässä yleisölle. Naruin ohjattu pianisti soittaa Salad Fingersin mukaan laulun väärin josta Salad Fingers suuttuu ja poistuu lavalta.


title: Salad Fingers

text: Salad Fingers istuu tuolillaan ja kertoo pitävänsä radion kuuntelusta, erityisesti sodan, ja Croxleyn kuuntelusta aamiaisella, jos hän on aikaisin hereillä. Salad Fingers koettaa vaihtaa radiotaajuutta ja sanoo radiolle, viitaten tähän nimellä Roger, ettei löydä selkeää radiokanavaa. Hän kaivaa pussista jonkinlaisia kuulia, joita hän pudottaa radion koteloon, joka on jo täynnä näitä kuulia ja sanoo, että "Roger" käy koppavaksi, jos hän ei ole saanut ravintoa. Roger alkaa päästää vähitellen vahvistuvaa korkeaa ääntä, jota Salad Fingers kuvailee kauheaksi ja pohtii, onko hän valinnut epämieluisan radiolähetyksen. Salad Fingers lähestyy Rogeria ja kysyy, mistä on kyse. Roger näyttää päästävän kovan äänen tai antavan Salad Fingersille sähköiskun, joka johtaa tämän vatsan kurinaan.


title: Salad Fingers

text: Salad Fingers toteaa, että epämiellyttäviä taajuuksia ei voi sietää ja hakeutuu "turvallisuuskaappiinsa", pieneen ahtaaseen kaappiin, joka on rakennettu seinän sisälle paniikkihuoneen tavoin. Kaapissa Salad Fingers alkaa leikkiä sormillaan, toisen käden sormien esittäessä Penny Pigtailsia ja toisen taas kauppiasta, joka ei myy Pennylle vadelmahilloa, koska Pennyn jalat ovat puuvillaa ja liian pitkät. Salad Fingers alkaa itkeä ja kuljettaessaan sormiaan seinän listaa pitkin havaitsee hiuksen ja toteaa Pennylle, että kaikki ei ole vielä menetetty. Salad Fingers pyyhkäisee hiuksella silmämunaansa, mikä saa silmän punertamaan. Salad Fingers käy asettamassa löytämänsä hiuksen seinälle teipin varaan, jossa on muitakin karvoja tai hiuksia. Salad Fingers sanoo hiusten näyttävän kauniilta yhdessä.


title: Salad Fingers

text: Seuraavaksi Salad Fingers on sängyllään Hubert Cumbertalen kanssa ja lauleskeltuaan Salad Fingers heittää Hubertin sängyn laidan yli luunapilla. Hubert lentää astiaan, joka on täynnä ruskeaa mönjää, mihin Salad Fingers reagoi käskemällä Hubertia siistiytymään. Tämä myös sanoo, ettei tahdo likaisia maahanmuuttajia taloonsa. Yöllä Roger alkaa päästää kovempia ja kiruntaa muistuttavia ääniä, joihin Salad Fingers herää. Salad Fingers kehottaa Rogeria lopettamaan tai hän saattaa Rogerin ulos talosta. Roger alkaa puhua ja sanoo, että ei ollut kohteliasta Salad Fingersiltä ottaa hänen hiustaan ja pyytää tätä takaisin. Sitten Roger sanoo, että talo on likainen ja vaatii Salad Fingersiä siivoamaan. Salad Fingers perustelee, että ei ole edes hänen vuoronsa ja että hän vihaa tuota työtä eikä aio tehdä sitä. Roger alkaa hokien käskeä Salad Fingersiä siivoamaan. Salad Fingers seuraavaksi syö seinälle ripustamansa hiukset teippeineen ja lukkiutuu taas turvallisuuskaappiinsa itkien.


title: Salad Fingers

text: Salad Fingers pitelee käsissään palaa sanomalehdestä, kuvitellen sen olevan kirje "Suuresta sodasta".


title: Salad Fingers

text:
Myöhemmissä jaksoissa on muitakin hahmoja:
"Nimeämättömiin hahmoihin kuuluu olio joka rakastuu Salad Fingersiin (neljäs jakso), poika joka jää loukkuun Salad Fingersin uuniin (toinen jakso), ja suurisilmäinen lapsi jonka Salad Fingers tapaa etsiessään "täydellistä lusikkaa" (ensimmäinen jakso)"


title: Mary Pickford

text: Mary Pickford, oikealta nimeltään Gladys Louise Smith (8. huhtikuuta 1892 Toronto, Ontario, Kanada – 29. toukokuuta 1979 Santa Monica, Kalifornia, Yhdysvallat) oli kanadalaissyntyinen yhdysvaltalainen mykän elokuvan aikakauden näyttelijä, tuottaja ja käsikirjoittaja. Pickfordia kutsuttiin lempinimillä "America's Sweetheart" ja "The Girl with the Curls".


title: Mary Pickford

text: Pickford syntyi Torontossa, Kanadassa. Hänen isänsä kuoli Maryn ollessa nuori ja hän päätyi näyttelijä-äitinsä mukana teatterimaailmaan. Ensimmäisen kerran hän esiintyi lavalla viiden vanhana Torontossa. Kahdeksan vanhana hän esiintyi kiertueilla. Kymmenen vanhana hän esiintyi Broadwaylla. Vuonna 1906 perhe vaihtoi nimeksi Pickford. Maryn New Yorkin debyytti oli joulukuussa 1907 David Belascon ohjaamassa Tue Warrens Of Virginiassa. Jo 14 vanhana hän tiesi enemmän teatterimaailmasta kuin moni konkarinäyttelijä ja hänen herttaiset kasvot kehyksenään runsaat kultaiset kiharat tekivät hänestä vastustamattoman. Jo elokuva "Tess of the Storm Country" (1914) teki hänestä tähden. Hänestä tuli mykän elokuvan suurin tähti, ja hän oli Hollywoodin ensimmäinen miljonääri. Miehistä samoihin tuloihin pääsi vain Charles Chaplin.


title: Mary Pickford

text: Mary Pickford esitti elokuvissaan aina lempeää, viatonta tyttöä, jolla oli pyhimyksen hymy. Pickford oli myös älykäs liikenainen, joka määräsi itse elokuviensa tuotannon ja vuokrauksen. Hän perusti vuonna 1919 elokuvayhtiön United Artists yhdessä Douglas Fairbanksin, D. W. Griffithin ja Chaplinin kanssa. Mary Pickford lopetti näyttelijänuransa 1933, koska hän halusi säilyä yleisön mielissä ikinuorena tyttönä. Hän toimi edelleen United Artistsin palveluksessa sen varatoimitusjohtajana ja tuotti useita elokuvia.


title: Mary Pickford

text: Uransa aikana Mary Pickford näytteli yli 200 elokuvassa. Hänet palkittiin parhaan naispääosan Oscarilla vuonna 1929 ja vuonna 1976 hän sai Oscar-kunniapalkinnon elämäntyöstään.


title: Mary Pickford

text: Pickfordista tuli Yhdysvaltain kansalainen 1920. Hän oli kolme kertaa naimisissa, joista Douglas Fairbanksin (aviossa 1920–1933) kanssa he muodostivat Hollywoodin ”kuningasparin”. Hän kuoli aivoverenvuodon jälkeisiin komplikaatioihin 87-vuotiaana vuonna 1979.


title: Carole Lombard

text: Carole Lombard, oik. Jane Alice Peters (6. lokakuuta 1908 – 16. tammikuuta 1942) oli yhdysvaltalainen näyttelijä. Carole Lombard aloitti uransa jo 1920-luvun alun mykkäelokuvissa. 1930-luvulla hänestä tuli Hollywoodin suosituimpia komedianäyttelijöitä.


title: Carole Lombard

text: Lombard oli naimisissa näyttelijä William Powellin kanssa vuosina 1931–1933. 1930-luvun puolivälissä hän aloitti suhteen sen ajan suurimman miestähden Clark Gablen kanssa ja he menivät naimisiin lopulta vuonna 1939. Heistä tuli aikansa satupari. Satu sai kuitenkin traagisen lopun, kun Carole Lombard lähti kotiseudultaan Indianasta äitinsä kanssa takaisin Kaliforniaan ja lentokone putosi lähellä Las Vegasia vieden mukanaan kaikki matkustajat. Hänen kuuluisimmaksi tullut elokuvansa "Ollako vai eikö olla?" (1942) sai ensi-iltansa vasta hänen kuolemansa jälkeen. Kun Clark Gable kuoli 1960, hänet haudattiin Carolen viereen.


title: Gorillaz

text: Gorillaz on brittiläinen Damon Albarnin (Blur) ja Jamie Hewlettin (Tank Girl) vuonna 1998 perustama sarjakuvahahmoista koostuva virtuaaliyhtye. Myös lukuisat vierailevat artistit ovat olleet merkittävässä roolissa Gorillazin musiikissa.


title: Gorillaz

text: Gorillaz on projekti, jossa varsinaiset musiikintekijät toimivat taustalla. Yhtyeen näkyvän osan muodostavat neljä animaatiohahmoa: 2D, Murdoc, Noodle ja Russel.


title: Gorillaz

text: Gorillazin musiikki yhdistelee tanssittavaan poppiin eri tyylilajeja kuten rokkia, folkkia ja rappia.


title: Gorillaz

text: Tunnetuimpia Gorillaz-kappaleita ovat "Feel Good Inc.", "Clint Eastwood", "Dirty Harry", "Stylo", "Dare", "On Melancholy Hill", "19-2000" ja "5/4". Yhtye on päässyt Guinnessin ennätystenkirjaan kaikkien aikojen menestyneimpänä virtuaaliyhtyeenä. Sen debyyttialbumia on myyty yli 6 miljoonaa kappaletta maailmanlaajuisesti.Studioalbumit


title: Gorillaz

text: Muut albumit


title: Gorillaz

text: EP:t


title: Gorillaz

text: DVD:t


title: Gorillaz

text: Singlet


title: Sophia Loren

text: Sophia Loren (oikealta nimeltään "Sofia Villani Scicolone"; s. 20. syyskuuta 1934 Rooma, Italia) on yksi kaikkien aikojen kuuluisimmista italialaisista näyttelijöistä ja myös aikansa seksisymboli.


title: Sophia Loren

text: Hänet on palkittu uransa aikana muun muassa parhaan naispääosan Oscarilla, kunnia-Oscarilla, Grammyllä, viidellä erikois Golden Globella, Baftalla ja Cecil B. DeMille -palkinnolla.


title: Sophia Loren

text: Ennen elokuvia Loren esiintyi "foto-romanzo" -nimisessä kioskikirjallisuuden lajissa, jossa romanttisia tarinoita kuvitettiin valokuvin.


title: Sophia Loren

text: Loren aloitti elokuvauransa 1950-luvun alussa, siirtyi nopeasti italialaisista elokuvista amerikkalaisiin. Hänen tähtensä alkoi nousta 1950-luvun lopussa, ja 1960-luvulla hän oli maailman suosituimpia filmitähtiä. Hän näytteli sekä italialaisissa että amerikkalaisissa elokuvissa. Italialaisesta Alberto Moravian romaaniin perustuvasta elokuvasta "Kaksi naista" (1960) Loren palkittiin parhaan naispääosan Oscarilla. Hän teki useita elokuvia yhdessä toisen italialaisen näyttelijän Marcello Mastroiannin kanssa. Vuonna 1991 Sophia Lorenille myönnettiin kunnia-Oscar.


title: Sophia Loren

text: Loren syntyi avioliiton ulkopuolella. Hänen äitinsä oli näyttelijä ja pianonsoiton opettaja Romilda Villani ja isänsä toisaalla naimisissa oleva insinööri Riccardo Scicolone. Hänen lapsuutensa oli köyhää toisen maailmansodan aikaisessa Pozzuolin kaupungissa Napolin lähellä.


title: Sophia Loren

text: Hänen suhteensa naimisissa olevaan tuottajaan Carlo Pontiin herätti Italiassa pahennusta. Loren ja Ponti ottivat Ranskan kansalaisuuden päästäkseen naimisiin, sillä avioero oli siihen aikaan Italiassa laiton. Hänen ja Carlon avioliitosta syntyi kaksi poikaa. Carlo Ponti kuoli vuonna 2007. Loren asuu nykyisin Roomassa.


title: Sophia Loren

text: Hänen siskonsa Anna Maria Scicolone meni naimisiin jazzpianisti Romano Mussolinin kanssa, joka oli Benito Mussolinin kolmas poika. Tätä kautta Sophia Loren on Beniton Mussolinin lapsenlapsen, oikeistopoliitikko Alessandra Mussolinin, täti.


title: Seita

text: Seita (saamelaiskielillä "siedi") on saamelaisessa muinaisuskossa pyhä paikka, uhripaikka. Seitoja olivat esimerkiksi epätavalliset kalliomuodostelmat, jättimäiset kivikasat, isot luonnonkivet tai pystytetyt kivet. Seitakivet ovat usein helposti tunnistettavia poikkeuksellisen muotoisia tai kookkaita kallionlohkareita, joskus lähitienoon ainoita kiviä. Joskus on käytetty myös puupaaluja. Seidoille uhrattiin erilaisia luonnontuotteita, kuten lihaa tai kalaa, jotta ne antaisivat uhraajalle elinkeino-onnea. Saamelaisten suhde seitoihin oli vastavuoroinen, sillä kumpaakin osapuolta saattoi kohdata rangaistus, jos keskenäinen sopimus rikottiin.


title: Seita

text: Seita on yleissaamelainen käsite, joka tarkoittaa palvottua luonnonkohdetta (joskus myös ihmisen tekemää puupaalua). Saamelaisten käyttämä sana ’siedi’ on myös lähes yleissaamelainen, ja ainoastaan eteläiset saamelaiset sekä koltat eivät sitä tunne.


title: Seita

text: Seidat olivat alkujaan elinkeinojen harjoitukseen liittyviä kultti- ja uhripaikkoja. Niiden kautta uskottiin vaikuttavan jokin nimeämätön luonnonmahti, jonka avulla elinkeinonharjoitus oli mahdollista. Seidat olivat todennäköisesti heikosti personoituja, vaikka seita-hengistä puhutaankin välillä. Myöhäisessä saamelaisperinteessä seidoilta on joskus pyydetty myös terveyttä ja muuta menestystä. Seitojen toimenkuva laajentui mahdollisesti sen jälkeen, kun esikristilliset jumalat kiellettiin.


title: Seita

text: Suurin osa seidoista oli kiviä tai kalliopaikkoja. Niiden lisäksi on ollut puuseitoja, ja myös pyhiä lähteitä on nimitetty seidoiksi. Suuri osa seidoista on ollut yksilö- tai perhekeskeisiä, mutta suurimpia seitoija on saattanut palvoa jopa kaikki siidan asukkaat. Tällaisia suuria seitoja ovat Inarijärven Ukonsaari ja Pelkosenniemen Pyhätunturi. Jokaisella siidalla ja useilla perheilläkin oli oma seita, ja monen kodan takana oli puinen ukkosenjumalalle omistettu seita.


title: Seita

text: Kiviseitojen koko on vaihdellut pienistä kuljetettavista kivistä massiivisiin luonnonmuodostelmiin. Useimmat seidoista olivat suuria kiviä tai kivimuodostelmia, joissa oli halkeamia, luolia ja koloja. Seitoja voi kutsua miljöödominanteiksi, sillä niissä oli tavallisesti piirteitä, jotka kiinnittivät huomion; jotkin kiviseidat muistuttivat esimerkiksi ihmis- tai eläinhahmoa. Osa seidoista oli kuitenkin aivan tavallisen näköisiä kiviä, jotka ovat mahdollisesti liittyneet eläinten vaellusreittiin tai poikkeuksellisen hyvään saalis- tai apajapaikkaan.


title: Seita

text: Puuseidat olivat kiviseitoja harvinaisempia, ja todennäköisesti ne olivat vähemmän kunnioitettuja. Puuseitoja on ollut pääasiassa metsäisillä alueilla, hyvien kala-apajien lähellä. Ne muotoiltiin usein karsimalla alaoksia tai nostamalla puupölkky tai kanto näyttävään asentoon. Niihin saatettiin kaivertaa myös ihmiskasvojen tai -hahmojen piirteitä. Puuseidat ovat todennäköisesti olleet toissijaisia tai kalapaikkojen luona käytettyjä vaihtoehtoja, kun lähistöllä ei ole ollut sopivaa kivistä kalaseitaa.


title: Seita

text: Seita-kultti on todennäköisesti alkujaan ollut pääasiallisesti siitojen organisoima suku- ja perheinstituutio, jota perheen tai klaanin vanhemmat ovat ylläpitäneet. Saamelaiset käyttivät perheen tai klaanin uhria "vearroksi". Seita oli kuitenkin naisille tabu. Uskontotieteellisestä näkökulmasta tarkasteltuna seitauhrit ovat olleet joko lahjauhreja, yhteisöllisiä uhreja tai sovitusuhreja.


title: Seita

text: Saamelaiset uhrasivat seidoille erilaisia luonnontuotteita, kuten lihaa, kalaa sekä verta ja toivoivat, että seidat vastaanottaisivat lahjan ja antaisivat vastalahjana menestystä. Usein uhrin antanut ryhmä söi itse suurimman osan uhrieläimestä, mutta seidan piti saada osansa jokaisesta eläimen ruumiinosasta. Yksinkertaisessa uhrirituaalissa seitaa voideltiin kalanrasvalla tai verellä.


title: Seita

text: Kultin kohde vaihteli tilanteen ja tehtävän mukaan. Poronomistajat uhrasivat yleensä kuolleille esi-isille, alisen maailman asukkaille tai erilaisille jumalille. Lahjat olivat usein poron tai peuran sarvia. Kalastajat ja metsästäjät puolestaan uhrasivat esi-isilleen, veden hengille ja riistaeläinten herralle, Leibolmmáille. Seita teki eräänlaista veronkantoa, sillä se kokosi pyydystyskauden ensimmäiset antimet. Seita-kultin myöhempään vaiheeseen kuuluvat raha-, viina- ja tupakkauhrit, joita on dokumentoitu 1800-luvulta. Metsä- ja kalaonnen takaamiseksi seidoille tehtiin uhrilupauksia, joita vahvistettiin varoitustarinoin. Lupaukset saatettiin myös joikata.


title: Seita

text: Saamelaisten suhde seitoihin oli tasa-arvoinen ja vastavuoroinen, sillä sekä ihmisellä että seidalla olivat omat velvollisuutensa. Jos jompikumpi rikkoi sopimuksen, siitä seurasi rangaistus. Jos ihminen käyttäytyi seitaa kohtaan ylimielisesti, rangaistuksena hän menetti elinkeino-onnen tai sairastui. Samaan tapaan myös huonoa tai saamatonta seitaa saatettiin rangaista. Seidan hylkäämisestä on useita tarinoita. Niissä yleensä poltettiin seitaa tai valeltiin sen päälle vettä.


title: Seita

text: Vanhimmat tunnetut arkeologiset todisteet seitoihin liittyneestä kulttitoiminnasta ovat 1000-luvulta. Vanhin kirjallinen dokumentti on vuodelta 1560. Se ei kuitenkaan vielä mainitse seitaa käsitteenä vaan kertoo saamelaisten tavasta palvoa puu- tai kivijumalia. Käsitteenä seita tuli dokumentteihin vasta 1600-luvun lopulla. Ensimmäisinä siitä kirjoittivat Johannes Tornaeus ja Gabriel Tuderus. Vanhat ruotsalaislähteet puolestaan käyttävät nimitystä ’storjunkare’.


title: Seita

text: Seitojen palvonta alkoi vähentyä 1600- ja 1700-luvuilla. Kirkolliset ja maalliset tahot tuhosivat seitoja, sillä ne olivat kristinuskon käsityksen mukaan epäjumalanpalvelusta. Ensimmäisenä hävisivät suuret yhteisölliset uhrit, sillä niiden uhraamista oli vaikea pitää salassa. Yksilöllinen palvonta jatkui kuitenkin vielä pitkään kristinuskon tulonkin jälkeen. Merkkejä uhraamisesta on vielä 1900-luvultakin, ja palvonta jatkui ainakin maailmansotien väliseen aikaan ja ehkä jopa 1950-luvulle saakka.


title: Lintukoto

text: Lintukoto on myyttinen paikka, joka sijaitsi suomalaisen kansanperinteen mukaan kaukana etelässä ja lounaassa, maailman reunalla tai kohdassa, jossa taivaankansi ja maanpinta kohtaavat. Muuttolinnut muuttivat talveksi lintukotoon linnunrataa seuraten, ja ihmissielukin saattoi ehkä vaeltaa sinne kuoltuaan. Lintukodossa kaikki oli pientä, johtuen ehkä taivaankannen reunan läheisyydestä ja ahtaasta tilasta. Lintukoto saattoi sijaita myös taivaankannen reunojen ulkopuolella, jolloin sinne pääsi kulkemaan taivaankannen reunan ali, ikään kuin teltan helman alta.


title: Lintukoto

text:
Nykyään lintukodolla tarkoitetaan yleensä pientä, turvallista ja kotoisaa paikkaa tai aluetta.
__notoc__
Lintukodossa asui pienikokoisia ihmisentapaisia olentoja, lintukotolaisia eli taivaanääreläisiä eli ääreläisiä. Lintokotolaisia kuvailtiin niin pieniksi, että niitä mahtui pari kappaletta makaamaan tynnyrin pohjalle. Lintukotolaisten on kerrottu taistelleen kurkia vastaan, koska kurjet yrittivät ahmia viljan lintukotolaisten pelloilta. Tarinan muissa versioissa kerrottiin kiistaan syynä olevan sammakot, joita kurjet ja lintukotolaiset molemmat pyydystävät syödäkseen.


title: Lintukoto

text: Vastaaviin olentoihin uskoivat jo antiikin kansat, mutta ne tunnetaan myös joidenkin arktisten kansojen mytologiasta.


title: Lintukoto

text: Joidenkin kansantarinoiden mukaan lintukotolaisia asui myös Lapissa.


title: Lintukoto

text: Suomalainen säveltäjä Einojuhani Rautavaara on säveltänyt 1995 orkesterifantasian "Lintukoto", englanninkieliseltä nimeltään kuitenkin "Isle of Bliss".


title: Super Metroid

text: Super Metroid on Nintendo R&D1:n kehittämä ja Nintendon vuonna 1994 julkaisema "Metroid"-pelisarjan kolmas osa Super Nintendo Entertainment System -pelikonsolille.


title: Super Metroid

text: Super Metroid on kaksiulotteinen tasoloikkapeli, jossa on toiminta- ja seikkailupelien ominaisuuksia. Pelin maailma on suunniteltu epälineaariseksi ja on täynnä kätkettyjä alueita, minkä takia alueiden tutkiminen on tärkeässä osassa.


title: Super Metroid

text: Peliä on usein tunnustettu yhdeksi sarjan parhaimmaksi peliksi "Metroid Primen" oheella, mutta kuten muiden Metroid -pelien tapaan, sekään ei menestynyt hyvin kotimaassaan Japanissa. "Super Metroid" on myös harvinaisuus sen pitkän tekoprosessin takia sen ilmestyttyä vähän ennen viidennen konsolisukupolven alkua, minkä takia pelin myynti Euroopassa jäi pieneksi. Osa syyksi on myös sanottu samoihin aikoihin ilmestyneen "Donkey Kong Countryn" suuri menestys.


title: Super Metroid

text: Pelin edetessä Samuksen tuhotessa useita vihollisia hän pääsee askeleen lähemmäs uusia kykyjä ja varusteita, jotka helpottavat pelaajan matkaa. Osa kyvyistä on jo nähty edellisissä Metroid-peleissä, mutta pääosa kyvyistä on uusia. Vanhoja kykyjä ovat muun muassa Morph Ball (Palloksi muuttuminen, joka mahdollistaa kulkemaan ahtaista paikoista), High Jump Boots (Korkeammat hypyt mahdollistavat kengät) ja Screw Attack (Vihollista vahingoittava sähkökenttä Samuksen ympärillä hypätessä)


title: Super Metroid

text: Uusia kykyjä ovat Super Missiles (Super-ohjukset, jotka ovat viisi kertaa voimakkaampia kuin tavalliset ohjukset), Charge Beam (Lataussäde, joka kasvattaa säteen tulitehoa), Speed Booster (Nopeamman juoksun mahdollistava kyky), Power Bomb (Voimapommi, joka tuhoaa kaikki peliruudun alueella näkyvät viholliset sekä voimapommipalikat), Gravity Suit (Veden alla normaalin liikkumisen asu), Grabbling Beam (Tartuntasäde, jota voidaan käyttää liaanina ampumalla sillä tartuntapalikkoihin) ja X-Ray Scope (Röntgenkatse).


title: Super Metroid

text: Edellisessä osassa, , Samus palasi SR-388:sta mukanaan viimeinen - häneen kiintynyt - Metroid-toukka, jota Samus ei hennonnut tuhota. Metroid vietiin tiedemiehille tutkittavaksi. Pian Samus saa ilmoituksen hyökkäyksestä tutkimusasemalle, josta hän löytää Ridleyn, joka ryöstää Metroidin. Asemassa käynnistyy aikasytytys ja Samus pakenee paikalta ennen räjähdystä. Samus seuraa Ridleytä planeetta Zebesiin, missä avaruuspiraatit jatkavat jälleen metroidien tuottamista biologisiksi aseiksi. Samus taistelee avaruuspiraatteja, metroideja sekä neljää avaruuspiraattien komentajaa - Kraidia, Phantoonia, Draygoonia ja Ridleytä - vastaan, ja kohtaa lopulta piraattien johtajan Mother Brainin. Viimeisessä taistelussa Mother Brain on jo vähällä kukistaa Samuksen, mutta viime hetkillä apuun hyökkää nyt valtaviin mittasuhteisiin kasvanut SR-388:n viimeinen metroid, joka on edelleen kiintynyt Samusiin. Metroid imee Mother Brainin elinvoiman ja siirtää sen Samusille, joka saa voimansa takaisin. Mother Brain kuitenkin virkoaa myös ja tuhoaa metroidin. Lopulta Samus tuhoaa Mother Brainin, jolloin Zebesin itsetuhomekanismi käynnistyy. Samus pakenee planeetalta juuri ennen kuin se räjähtää.


title: Daniela Hantuchová

text: Daniela Hantuchová (s. 23. huhtikuuta 1983 Poprad, Slovakia) on slovakialainen tennispelaaja. Hän on ollut parhaimmillaan kaksinpelissä WTA-listan sijalla viisi vuonna 2003. Hän on saavuttanut saman listasijoituksen myös nelinpelissä. Hantuchová harjoittelee Sánchez-Casal-tennisakatemiassa, jossa häntä valmentavat mm. Ángel Giménez ja Eduardo Nicolás.


title: Daniela Hantuchová

text: Hantuchová on toistaiseksi voittanut urallaan kuusi WTA-turnausta kaksinpelissä – vuosien 2002 ja 2007 keväällä hän valloitti Indian Wellsin turnauksen Yhdysvalloissa, lokakuussa 2007 Linzin kilpailun Itävallassa, vuosina 2011 ja 2012 Pattayan kilpailun Thaimaassa ja vuonna 2013 Birminghamin kilpailun Britanniassa. Grand Slameissä Hantuchován parhaat saavutukset ovat olleet välieräpaikka Australian avoimissa (2008) sekä puolivälieriin yltäminen Wimbledonissa ja US Openissa 2002 sekä 2003. Sekanelinpelissä Hantuchova on voittanut kaikki neljä Grand Slam -turnausta: Wimbledonin 2001, Australian avoimet vuotta myöhemmin ja vuonna 2005 sekä Ranskan avoimet että US Openin. Lisäksi Hantuchová on ollut kerran häviävänä finalistina Wimbledonissa.


title: Daniela Hantuchová

text: Vuonna 2004 Hantuchová valittiin vuoden slovakialaiseksi naistennispelaajaksi. Kauden 2005 alussa Hantuchová voitti Hopman Cupin Perthissä, Australiassa yhdessä Dominik Hrbatýn kanssa.


title: Adam Freeland

text: Adam Freeland (s. 7. elokuuta 1973) on Brightonista kotoisin oleva DJ ja tuottaja, jota pidetään yhtenä breakbeatin alalajin nu skool breaksin kehittäjänä. Sooloprojektiensa ohella hän on "Freeland"-yhtyeensä jäsen. Hän oli myös lyhytikäisen Tsunami One -projektin toinen jäsen Kevin Beberin ohella. Freelandilla on oma levy-yhtiö Marine Parade, jonka alla työskentelee hänen itsensä lisäksi mm. Evil Nine. Hän on myös säveltänyt kolme kappaletta -peliin.Adam Freeland esiintyi Koneisto-festivaaleilla Helsingissä 12. elokuuta 2005.


title: Hopman Cup

text: Hopman Cup on Perthissä, Australiassa tammikuussa järjestettävä vuosittainen tennisturnaus. Hopman Cup eroaa esimerkiksi miesten Davis Cupista ja naisten Fed Cupista siinä, että siihen ottavat osaa molemmat sukupuolet, yhdistäen voimansa joukkueiksi.


title: Hopman Cup

text: Kilpailuun ottaa osaa kahdeksan maan joukkuetta, joista jokaiseen kuuluu yksi nais- ja yksi miespelaaja. Yhteen joukkueiden väliseen kohtaamiseen sisältyy:Joka vuosi kahdeksan joukkuetta jaetaan kahteen neljän joukkueen lohkoon. Lohkon joukkueet pelaavat kerran toisiaan vastaan, jonka jälkeen loppuottelussa kohtaavat kummankin lohkon voittajat.


title: Hopman Cup

text: Ottelut käydään sisähallissa kovalla alustalla. Pelipaikkana toimi vuosina 1989–2012 Burswood Entertainment Complexin Burswood Dome, jonka jälkeen vuonna 2013 siirryttiin pelaamaan Perth Arenalle.


title: Hopman Cup

text: Hopman Cup kuuluu ITF:n alaisuuteen, mutta pelaajien suoritukset eivät vaikuta heidän rankingpisteisiinsä. Monet huippupelaajat pitävät turnausta hyvänä valmistautumisvaiheena Australian avoimiin, jotka alkavat vuosittain hieman myöhemmin tammikuussa.


title: Hopman Cup

text: Voittajajoukkueen jäsenet saavat hopeisen pokaalin lisäksi tennispallon muotoiset palkinnot, joihin on upotettu läntisen Australian Argylen timanttikaivoksista louhittuja timantteja.


title: Hopman Cup

text: Kilpailu on nimetty australialaisen tennispelaajan ja -valmentajan Harry Hopmanin (1906–1985) mukaan. Hän oli mukana peräti 15 Davis Cupin Australialle voittaneessa joukkueessa vuosina 1938–1969.


title: Dominik Hrbatý

text: Dominik Hrbatý (s. 4. tammikuuta 1978 Bratislava) on slovakialainen tennisammattilainen. Oikeakätisen Hrbatýn lempinimi on "Dominator". Hänet nimettiin ATP-kiertueen vuoden 1996 tulokkaaksi. Hrbatýa valmentaa Mojmir "Muro" Mihal.


title: Dominik Hrbatý

text: Hrbatý on voittanut 6 kaksinpelin ATP-turnausta:Hrbatýn korkein rankingsijoitus ATP:n kaksinpelilistalla on ollut 12., tämän hän saavutti 18. lokakuuta 2004. Nelinpelissä hän on ollut parhaimmillaan sijalla 14. Hän voitti Perthissä Australiassa vuosittain pelattavan Hopman Cupin yhdessä maannaisensa Daniela Hantuchován kanssa tammikuussa 2005. Palkintorahaa Hrbatý oli urallaan kerännyt vuoden 2009 kesäkuuhun mennessä 6,9 miljoonaa Yhdysvaltain dollaria. Slovakian vuoden tennispelaajaksi hänet on valittu neljä kertaa: 2000, 2001, 2002 ja 2004. Hrbatýa valmentaa Tibor Toth.


title: Janne Ojanen

text: Janne Juhani Ojanen (s. 9. huhtikuuta 1968 Tampere) on entinen suomalainen jääkiekkoilija. Ojanen pelasi Jääkiekon SM-liigassa vain Tampereen Tapparassa ja oli joukkueensa kapteenina vuosina 2000–2010. Ojanen pelasi SM-liigaa kaudesta 1985–1986 alkaen vuoteen 2010 saakka. Ojaselle hänen viimeinen kautensa oli jo 20:s. Ojanen teki runkosarjassa pisteitä 872 ottelussa 283+516=799 ja hän on SM-liigan kaikkien aikojen paras pistemies. Hän teki urallaan SM-liigan pudotuspeleissä 112:ssa ottelussa tehot 28+50=78. Hän on urallaan pelannut myös NHL:ssä ja AHL:ssä sekä Ruotsin Elitserienissä. Hänen SM-liigaseuransa Tappara on jäädyttänyt Ojasen käyttämän pelinumeron 8.


title: Janne Ojanen

text: Janne Ojanen on ensimmäinen suomalaispelaaja, joka on voittanut urallaan kaksi jääkiekon maailmanmestaruutta. Ensimmäisen hän voitti 1987 junioreiden MM-kisoissa ja toisen aikuisten MM-kisoissa 1995.


title: Janne Ojanen

text: Ojanen oli viimeinen aktiivipelaaja Tapparan kuuluisasta "kuuskasien" ikäluokasta, joka voitti Tapparalle SM-kultaa kaikissa juniori-ikäluokissa. Hän nousi liigapelaajaksi 17-vuotiaana kaudella 1985–1986, tosin vain kolmen ottelun ajaksi. Seuraavalla kaudella hän löi itsensä läpi tehden 31 pistettä 40 ottelussa. Seuraava kausi (1987–1988) tuottikin jo 52 pistettä.


title: Janne Ojanen

text: NHL-seura New Jersey Devils Ojasen kesällä 1986 kolmannen kierroksen vuorollaan ja syksyllä 1988 Ojanen lähti kokeilemaan siipiään Pohjois-Amerikan kaukaloihin. Ensimmäinen kausi meni pääosin AHL:ssä, mutta toisella kaudella Ojanen sai peliaikaa 64 runkosarjan ottelussa. Pudotuspelien ajan Ojanen joutui katselemaan peliä joko katsomosta tai vilttiketjusta – peliaikaa ei herunut minuuttiakaan. NHL-urallaan Ojanen pelasi 98 peliä tehden niissä 21 maalia ja antaen 23 maalisyöttöä. Pudotuspelejä tilille kertyi neljän kauden aikana vain kolme, joissa hän teki kaksi maaliin johtanutta syöttöä. Pohjois-Amerikan sarjojen lisäksi Ojanen on edustanut Ruotsin Elitserienin Malmön joukkuetta kahden kauden ajan sekä pelannut yhden pudotuspeliottelun Sveitsin A-liigan Luganon paidassa keväällä 1995.


title: Janne Ojanen

text: Ojasen juniori-uran huipennus oli vuoden 1987 juniorien MM-kisat, joissa Ojanen pelasi Suomen kultamitalijoukkueen kapteenina.


title: Janne Ojanen

text:
Vuodesta 2000 lähtien hän toimi Tapparan edustusjoukkueen kapteenia. Hän voitti Tapparassa Suomen mestaruuden kaudella 2002–2003 sekä kaksi hopeaa 2000–2001 ja 2001–2002 ja pronssia 2007–2008.
Suomen A-maajoukkuetta Ojanen edusti 205 kertaa. Mukaan mahtuvat viidet MM-kisat, kahdet olympialaiset, Kanada-cup ja maailmancup.


title: Janne Ojanen

text: 18. marraskuuta 2006 Porin Isomäen hallissa pelatussa ottelussa Ässät–Tappara Ojanen saalisti tehot 2+2, nousten neljäntenä SM-liigan pelaajana yli 700 tehopisteen rajan. Ojasen edellä tehopistetilastossa oli enää vain tilaston ylivoimainen kärki, Ässien Arto Javanainen. Ojanen meni kaikkien aikojen syöttöpörssissä ensimmäiselle sijalle Matti Hagmanin ohi ottelussa Espoon Bluesia vastaan 3.3.2007. Kyseisessä ottelussa Ojasen tehot olivat 0+2.


title: Janne Ojanen

text: Kaudella 2006–2007 Ojanen saalisti 44 tehopistettä. Kausi 2007–2008 päättyi pronssimitaliin, 40-vuotias Ojanen keräsi runkosarjan 56 ottelussa tehot 17+35=52, mikä oikeutti SM-liigan pistepörssin sijalle 10. Ojanen oli Tapparan toiseksi tehokkain pelaaja, kun hänen ketjutoverinsa Timo Koskela oli tehokkain. Pudotuspeleissä tehoja kertyi 2+2, joista yksi oli pronssiottelun voittomaali. Kauden päätteeksi toukokuussa hän ilmoitti jatkavansa uraansa, vaikka jo paljon aikaisemmin oli levinnyt huhu siitä, että Ojanen lopettaisi kauden jälkeen.


title: Janne Ojanen

text: Ojanen oli viimeinen pelaaja SM-liigassa, joka sai pelata ilman kypärään nykyään pakollisena kuuluvaa visiiriä. Janne Ojanen sai reisivamman TPS-ottelussa 8.1.2009 toisen erän alussa. Hän oli sivussa loppukauden 2008–2009.


title: Janne Ojanen

text: 31. elokuuta 2009 Ojanen ilmoitti, että jatkaisi uraansa vielä yhden kauden. Hän liittyi Tapparan harjoitusvahvuuteen miltei heti ja hänen tavoitteensa olisi pelata liigaa marraskuussa. Ojanen kuntoutti reittään siitä asti. 3.11.2009 Tappara järjesti tiedotustilaisuuden koskien Ojasen paluuta. Tappara ilmoitti paluupeliksi 10.11. Hakametsässä pelattavan pelin Porin Ässiä vastaan. Hän sai 28. marraskuuta 2009 pelatussa Lukko -ottelussa Tapparan 1–1-maaliin syöttöpisteen, jolla ohitti pörssissä aiemmin kärkipaikan hänen kanssaan jakaneen Arto Javanaisen. Tappara voitti ottelun 4–2. Sen jälkeen Ojanen pelasi niin kauan että saavutti 799 pistettä, kunnes loukkaantui Tapparan harjoituksissa. Ojasen paluu uumoiltiin tapahtuvan Ässiä vastaan olympiatauon jälkeen mutta Tappara ilmoitti, että Ojasen kuntouttaminen oli vielä vaiheessa. Ojanen palasi kaukaloon SM-liigan pudotuspeleissä 31.3.2010 kotipelissä KalPaa vastaan. Ojanen pelasi ottelusarjan loppuun asti, mutta kun Tappara hävisi 7. huhtikuuta käydyn kamppailun Hakametsässä numeroin 1–2 jatkoajalla, Ojanen ilmoitti lopettavansa uransa. Ojanen sai SM-liigan palkintogaalassa Suomen Jääkiekkoliiton puheenjohtajan Kai Hietarinnan lahjoittaman “President's Trophy“ -muistopalkinnon hienosta ja pitkästä urastaan. 18.9.2010, Tapparan seuraavan kauden kotiavauksessa, seura jäädytti Ojasen käyttämän numeron 8:n.


title: Janne Ojanen

text: Pelaajauran jälkeen Ojanen on toiminut Nokian Pyryn kakkosvalmentajana. Sitä ennen hän valmensi Tapparan junioreita.


title: Janne Ojanen

text: Ojanen työskentelee myös yrittäjänä. Hän perusti jo ennen uransa päättymistä, vuonna 2006, Mika Koskelan kanssa JM Consept Oy:n, joka myy liikelahjoja.


title: Janne Ojanen

text: Janne Ojanen on naimisissa Sanna Ojasen kanssa ja heillä on kolme yhteistä lasta, Katarina, Oskari ja Micael.